**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Ιουνίου 2024, ημέρα Δευτέρα και ώρα 12.05΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/2118 για την ασφάλιση αστική ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Μιχαήλ Θαλάσσης, Αντιπρόεδρος της Πανελλήνιας Ένωσης Ιδιωτικών ΚΤΕΟ «ο Άγιος Χριστόφορος», Κωνσταντίνος Κόλλιας, Πρόεδρος της Κεντρικής Διοίκησης του Οικονομικού Επιμελητηρίου Ελλάδας (ΟΕΕ), Μιχαήλ Φέκκας, Α’ Αντιπρόεδρος της Επιτροπής Κεφαλαιαγοράς, Αναστασία Στάμου, Β’ Αντιπρόεδρος της Επιτροπής Κεφαλαιαγοράς.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Δημήτριος Ζορμπάς, Μέλος Διοικητικού Συμβουλίου & Πρόεδρος Επιτροπής Αυτοκινήτων Ένωσης Ασφαλιστικών Εταιριών Ελλάδος (ΕΑΕΕ), Γεώργιος Βαλαής, Γενικός Διευθυντής Επικουρικού Κεφαλαίου της Ένωσης Ασφαλιστικών Εταιρειών Ελλάδος (ΕΑΕΕ), Δημήτριος Γαβαλάκης, Γενικός Γραμματέας του Επαγγελματικού Επιμελητηρίου Αθηνών (ΕΕΑ), Σωτήριος Τριανταφύλλου, Πρόεδρος του ΔΣ της Πανελλήνια Ομοσπονδία Ενώσεων Συντακτών (ΠΟΕΣΥ ), Γεώργιος Φάκος, Γενικός Διευθυντής Φορολογίας της Ανεξάρτητης Αρχής Δημοσίων Εσόδων (ΑΑΔΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Στολτίδης Λεωνίδας, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/2118 για την ασφάλιση αστική ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Είμαστε στη 2η συνεδρίαση, στην ακρόαση των εξωκοινοβουλευτικών προσώπων.

Στην Επιτροπή παρίσταται ο νέος Υφυπουργός Εθνικής Οικονομίας και Οικονομικών, κ. Χρίστος Δήμας. Συγχαρητήρια για την ανάληψη των καθηκόντων κύριε Υφυπουργέ, γιατί είμαστε η σειρά, είμαστε μαζί στο Ελληνικό Κοινοβούλιο από το 2012 και πολύ καλός φίλος.

 Με τους εξωκοινοβουλευτικούς φορείς και πρώτον,τον κ. Μιχαήλ Θαλάσση,Αντιπρόεδρο της Πανελλήνιας Ένωσης Ιδιωτικών ΚΤΕΟ «ο Άγιος Χριστόφορος».

**ΜΙΧΑΗΛ ΘΑΛΑΣΣΗΣ (Αντιπρόεδρος της Πανελλήνιας Ένωσης Ιδιωτικών ΚΤΕΟ «ο Άγιος Χριστόφορος»):** Να σας καλημερίσω.

Ευχαριστώ πολύ για την πρόσκληση.

Εκπροσωπώ έναν κλάδο, τα ιδιωτικά ΚΤΕΟ στην Ελλάδα. Αυτό που προσπαθούμε να καταφέρουμε χρόνια, γιατί αυτό είναι το πρώτο μέλημα μας, είναι η οδική ασφάλεια των αυτοκινήτων που κυκλοφορούν στους ελληνικούς δρόμους. Τώρα πλέον η ψηφιακή διακυβέρνηση μπορεί εύκολα να κάνει διασταύρωση στοιχείων, από τα αυτοκίνητα που δεν περνούν σε τεχνικό έλεγχο και είναι πάρα πολλά. Με κάποιο τρόπο να μπορέσουμε για το όφελος της ζωής των ανθρώπων που εμάς αυτό είναι το πρώτο μέλημα, να φροντίσουμε αν το αυτοκίνητο είναι κατάλληλο για την κυκλοφορία ή όχι; Να γίνει διασταύρωση και να μπορέσει ο πολίτης να μπει στη νοοτροπία ότι πρέπει να ελέγχει το αυτοκίνητό του.

Παράλληλα, θα σας πω, γιατί το λέω αυτό για το θέμα της οδικής ασφάλειας: Τυγχάνει να είμαι και εισαγγελικός πραγματογνώμονας. Έχω δει πάρα πολλά θανατηφόρα και το πρώτο πράγμα που κοιτάμε να δούμε, αν το αυτοκίνητο είχε βλάβη πριν ή μετά. Αυτό σημαίνει ότι εάν είχε περάσει από ένα κατάστημα, ένα ΚΤΕΟ, το οποίο μας δίνεται η ευκαιρία να κάνουμε τον έλεγχο, θα μπορούσε να έχει αποφευχθεί ένα ατύχημα, από το οποίο έχει προκύψει και εκτός από υλικές ζημιές και απώλεια ζωής. Γι’ αυτό, ακριβώς, βρίσκομαι εδώ.

Εμείς λειτουργούμε και θέλουμε να είμαστε λειτούργημα για τη χώρα μας. Θέλουμε να έχουμε ασφαλή αυτοκίνητα. Θέλουμε να προσπαθήσουμε να μπει στη συνείδηση όλου του κόσμου. Το προσπαθούμε εδώ και 20 χρόνια. Είμαστε από τα πρώτα ιδιωτικά ΚΤΕΟ που μας δόθηκε από το κράτος άδεια για να αναλάβουμε την ευθύνη αυτή και θεωρούμε ότι στο μεγαλύτερο ποσοστό, είμαστε συνεπείς. Είμαστε σωστοί σε αυτό που κάνουμε, γιατί οι περισσότεροι από εμάς είναι άνθρωποι που βγήκαν από τα αυτοκίνητα, από συνεργεία, από επιχειρήσεις, οι οποίες έχουν σχέση με το αντικείμενο.

Γι’ αυτό δεν θέλω να σας κουράσω. Επειδή συμφωνεί και το Υπουργείο Υποδομών και Μεταφορών. Έχω εδώ ένα δελτίο τύπου που είναι σύμφωνο με τη δική μας άποψη. Το σωστό, είναι να γίνει διασταύρωση των αυτοκινήτων, τα οποία εδώ και χρόνια δεν περνάνε. Όταν σας λέω «χρόνια», χρόνια δεν περνάνε. Διότι αυτό που κάνει τον Έλληνα είναι η ατιμωρησία και δεν σημαίνει ότι θα του κάνουμε κάτι διαφορετικό, από ότι να καταλάβει ότι το όφελός του είναι να πάει να κάνει τεχνικό έλεγχο. Με τη διασταύρωση, να πάνε αυτά που έχουν ξεχαστεί, συνειδητά ή ασυνείδητα. Θα μπορεί με αυτό τον τρόπο να καταλάβει ότι αν θα περάσει από έλεγχο δεν θα γλυτώσει μόνο το πρόστιμο, αλλά θα γλιτώσει και τη ζωή του, τη ζωή τη δικιά μας, τις οικογένειές μας, τη δικιά του ζωή.

Εμείς θέλουμε να προλάβουμε το ατύχημα και αυτό συνειδητά το κάνουμε. Είμαστε επαγγελματίες, είμαστε οικογενειάρχες και είμαστε άνθρωποι, οι οποίοι έχουμε παλέψει πολύ να κρατήσουμε σε υψηλό επίπεδο το δικαίωμα που μας έδωσε η Πολιτεία να ελέγχουμε τα οχήματα. Κάποτε τα έκανε το Κράτος. Τώρα, έχουμε εμείς την ευθύνη και νομίζω ότι είμαστε σε καλό δρόμο.

 Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Και εμείς σας ευχαριστούμε, κύριε Πρόεδρε και θα συνεχίσουμε με τον κ. Κωνσταντίνο Κόλλια, Πρόεδρο της Κεντρικής Διοίκησης του Οικονομικού Επιμελητηρίου Ελλάδας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος της Κεντρικής Διοίκησης του Οικονομικού Επιμελητηρίου Ελλάδας (ΟΕΕ)):** Ευχαριστώ, κύριε Πρόεδρε.

 Καλησπέρα και από εμένα και να σας ευχαριστήσω κι εγώ από την πλευρά μου για την πρόσκληση και τη δυνατότητα να εκφράσουμε κι εμείς τις απόψεις μας, επί του παρόντος σχεδίου νόμου.

 Με το υπό συζήτηση, λοιπόν, νομοσχέδιο. Επιδιώκεται η δημιουργία ενός ολοκληρωμένου ρυθμιστικού πλαισίου για την ασφάλιση των αυτοκινήτων και ιδιαίτερα για την αστική ευθύνη που προκύπτει από τη χρήση τους, καθώς οι υφιστάμενες ρυθμίσεις κρίνουμε ότι δεν μπορούν να ανταποκριθούν στις ραγδαίες εξελίξεις, στο χώρο των μεταφορών, σε εθνικό, αλλά και σε Ευρωπαϊκό επίπεδο.

 Θεσπίζεται σωστά ένα νέο σύστημα ελέγχων με ηλεκτρονικές διασταυρώσεις για τα ανασφάλιστα οχήματα, καθώς και για εκείνα για τα οποία δεν έχουν καταβληθεί τα τέλη κυκλοφορίας τους, αλλά και ένα νέο πλαίσιο κυρώσεων.

 Επίσης, καθορίζεται η διαδικασία αδρανοποίησης και διαγραφής από τα μητρώα οχημάτων.

 Σύμφωνα με τη διαδικασία αυτή, τα οχήματα που δεν έχουν ασφαλιστεί ή δεν έχουν υποβληθεί σε ΚΤΕΟ και δεν έχουν καταβληθεί γι’ αυτά τέλη κυκλοφορίας, τα τελευταία επτά έτη, τίθενται σε καθεστώς προσωρινής αδράνειας.

 Θεωρούμε σημαντική αυτή τη νομοθετική ρύθμιση, καθώς θα εκκαθαριστεί επιτέλους το Μητρώο Οχημάτων του Υπουργείου Υποδομών και Μεταφορών και αυτό θα συμβάλει δραστικά στη βελτίωση της οδικής ασφάλειας, αλλά και της προστασίας του περιβάλλοντος, από τους εκπεμπόμενους, από τα οχήματα, ρύπους, αφού τα περισσότερα από αυτά τα οχήματα είναι ιδιαιτέρως ρυπογόνα.

 Θετική είναι και η διάταξη του άρθρου 65, κατά την άποψή μας, με την οποία διευρύνονται τα κριτήρια ορισμού των «ευάλωτων οφειλετών», προκειμένου να συμπεριλαμβάνονται πλέον σε αυτούς και οι πολίτες με αναπηρία, συνδυαστικά με το εισόδημα και την περιουσία τους.

 Για την άμεση ισχύ της εν λόγω διάταξης. Είναι αναγκαίο να έχουμε άμεσα την έκδοση της Κοινής Υπουργικής Απόφασης των Υπουργών Εθνικής Οικονομίας και Οικονομικών και Κοινωνικής Συνοχής και Οικογένειας, με την οποία θα καθορίζονται και οι λεπτομέρειες που αφορούν στην έκδοση της βεβαίωσης «ευάλωτου οφειλέτη», καθώς και το ποσοστό αναπηρίας και τα εισοδηματικά και περιουσιακά κριτήρια που θα εισαχθούν, στον ορισμό των «ευάλωτων οφειλετών».

Επίσης, θετικές κρίνονται και οι παρεμβάσεις που αφορούν στην προώθηση των απαραίτητων διατάξεων για τη ρύθμιση των χρηματοπιστωτικών μέσων που διακινούνται με χρήση τεχνολογίας blockchain. Στόχος είναι η λήψη εφαρμοστικών μέτρων σχετικά με τις υποδομές της αγοράς τεχνολογίας κατανεμημένου καθολικού.

Στο νομοσχέδιο έχουν ενταχθεί και διατάξεις που αφορούν στην αξιοποίηση των ακινήτων του δημοσίου και τις λεπτομέρειες αναφορικά με την εξαγορά τους από ιδιώτες. Με τις νέες ρυθμίσεις εισάγονται νομοθετικές παρεμβάσεις προκειμένου να απλοποιηθεί σωστά το πλαίσιο σχετικά με τη χρήση ακινήτων του δημοσίου από καλόπιστους ιδιώτες. Μέχρι σήμερα, δυστυχώς, διαιωνίζεται μια κατάσταση παρανομίας, όπου οι ιδιώτες χρησιμοποιούν επί μακρόν ακίνητα του δημοσίου και εμφανίζονται ως καταπατητές σε πολλές περιπτώσεις, παρά το γεγονός ότι έχουν ενεργήσει με καλή πίστη και είναι πρόθυμοι να εξαγοράσουν τα ακίνητα αυτά.

Και αφού μου δίνεται αυτή η ευκαιρία και πριν ολοκληρώσω την παρέμβασή μου, επιτρέψτε μου να αναφερθώ λόγω του παρόντος νομοσχεδίου στο πρόβλημα στέγασης που αντιμετωπίζουν οι νέοι και τα ευάλωτα νοικοκυριά. Η Κυβέρνηση μέσω του προγράμματος «Σπίτι μου» όντως βοήθησε πολλούς νέους να αγοράσουν στέγη. Όμως δεν αρκεί αυτό, αφού οι ανάγκες είναι πολύ μεγαλύτερες.

Για το λόγο αυτό και ως Οικονομικό Επιμελητήριο Ελλάδος αιτούμαστε έναν νέο δεύτερο κύκλο του προγράμματος με διευρυμένα κριτήρια, εισοδηματικά, ηλικιακά, αλλά και έτος κατασκευής του ακινήτου, όπως άλλωστε έχει δεσμευτεί η Κυβέρνηση, αλλά και την αξιοποίηση των ακινήτων του δημοσίου που είναι ανεκμετάλλευτα, για φθηνή στέγη σε νέους και ευάλωτους.

Θεωρούμε ότι η πρωτοβουλία αυτή θα αποφέρει, τόσο οικονομικά οφέλη στα δημόσια ταμεία, όσο βέβαια θα βοηθήσει και τους νέους να αντιμετωπίσουμε αυτό το μεγάλο πρόβλημα, το πρόβλημα της στέγασης.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Πρόεδρε.

Να ενημερώσω το σώμα ότι, από τους κληθέντες φορείς έχουμε την ενημέρωση ότι δεν θα εκπροσωπηθούν στη σημερινή συνεδρίαση η Πανελλήνια Ομοσπονδία Εργαζομένων Δημόσιων Οικονομικών Υπηρεσιών, ο Σύνδεσμος Επιχειρήσεων και Βιομηχανιών θα μας στείλουν υπόμνημα και η Ομοσπονδία Ασφαλιστικών Συλλόγων Ελλάδος, η οποία επίσης θα μας στείλει υπόμνημα.

Συνεχίζουμε με τον κ. Δημήτριο Ζορμπά, Μέλους Διοικητικού Συμβουλίου και Πρόεδρος της Επιτροπής Αυτοκινήτων της Ένωσης Ασφαλιστικών Εταιρειών Ελλάδος. Έχετε το λόγο για πέντε λεπτά, κ. Ζορμπά .

**ΔΗΜΗΤΡΙΟΣ ΖΟΡΜΠΑΣ (Μέλος Διοικητικού Συμβουλίου & Πρόεδρος Επιτροπής Αυτοκινήτων Ένωσης Ασφαλιστικών Εταιριών Ελλάδος (ΕΑΕΕ)):** Σας ευχαριστώ, κ. Πρόεδρε.

Εμείς θέλουμε να χαιρετήσουμε την ψήφιση του νομοσχεδίου που επιχειρεί την επίλυση του θέματος των ανασφαλίστων οχημάτων. Αποτελεί μια δικαίωση εφτά εκατομμυρίων πολιτών που μέχρι σήμερα πληρώνουν τις ζημιές που κάνουν 480.000 άνθρωποι που βρίσκουν τρόπο να μένουν ανασφάλιστοι.

Περαιτέρω, θα ήθελα να παρακαλέσω να γίνει ένα καινούριο εδάφιο στο άρθρο 5 του νομοσχεδίου, το οποίο τροποποιεί το άρθρο 6, που θα ξεκαθαρίζει ότι καλύπτονται οι ζημιές οι οποίες προκύπτουν… (ακατάληπτο λόγω κακής σύνδεσης).

Πρόκειται για εμπειρία, η οποία θα αποτελεί επιλεκτική αναμόρφωση της εναρμόνισης… (ακατάληπτο λόγω κακής σύνδεσης)… γιατί έτσι όπως είχε γίνει μπερδεύεται η κάλυψη αυτών των ζημιών με την μικτή κάλυψη, η οποία είναι άλλο πράγμα και είναι προαιρετική.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Ζορμπά, συγνώμη που σας διακόπτω. Να είστε κοντά στο μικρόφωνο, γιατί όταν γυρνάτε προς την οθόνη δεν ακούγεστε καλά.

**ΔΗΜΗΤΡΙΟΣ ΖΟΡΜΠΑΣ (Μέλος Διοικητικού Συμβουλίου & Πρόεδρος Επιτροπής Αυτοκινήτων Ένωσης Ασφαλιστικών Εταιριών Ελλάδος (ΕΑΕΕ)):** Θα ήθελα να συνεχίσουμε με τον κ. Βαλαή, ο οποίος είναι ο Γενικός Διευθυντής Επικουρικού Κεφαλαίου της Ένωσης Ασφαλιστικών Εταιρειών Ελλάδος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε.

Θα σας παρακαλέσω να στείλετε και ένα υπόμνημα με τις θέσεις σας για τα πρακτικά, γιατί υπήρξε πρόβλημα με τον ήχο.

Το λόγο έχει ο κ. Βαλαής.

**ΓΕΩΡΓΙΟΣ ΒΑΛΑΗΣ (Γενικός Διευθυντής Επικουρικού Κεφαλαίου της Ένωσης Ασφαλιστικών Εταιρειών Ελλάδος (ΕΑΕΕ)):** Καλησπέρα και από εμένα.

Σας ευχαριστώ για την ευκαιρία να εκθέσω κάποιους προβληματισμούς του Επικουρικού Κεφαλαίου για δύο άρθρα του νομοσχεδίου. Συγκεκριμένα, το άρθρο 67 και το άρθρο 14. Ο μεγάλος προβληματισμός του άρθρου 67 είναι ότι εδραιώνει αναδρομικότητα για την ισχύ του νόμου και χωρίς να ορίζει κάποια ημερομηνία στο παρελθόν, από την οποία ξεκινάει η αναδρομικότητα.

Η Ένωση Επικουρικών και Εγγυητικών Ταμείων σε ευρωπαϊκό επίπεδο έχει επεξεργαστεί προσεκτικά την Οδηγία και έχει αποφασίσει για την ισχύ των συμφωνιών επανείσπραξης μεταξύ των επικουρικών, να ισχύσει η αναδρομικότητα από τις 23 Δεκεμβρίου 2023, όπου τέθηκε σε ισχύ ο συγκεκριμένος νόμος.

Θεωρούμε ότι εάν δεν καθορίσουμε στον εθνικό μας νόμο αυτή την ημερομηνία όσον αφορά την αναδρομικότητα, θα δημιουργηθούν μεγάλα προβλήματα στο επικουρικό, διότι θα αναγκαστεί να επανεξετάσει συμφωνίες που έχει κάνει στο παρελθόν με επικουρικά άλλων χωρών με… (ακατάληπτο λόγω κακής σύνδεσης)… και θα πρέπει να αναβιώσει πολλές υποθέσεις χωρίς να υπάρχει λόγος. Διότι αυτή τη στιγμή το επικουρικό πληρώνει αναδρομικά στους ζημιωθέντες εσαεί, αλλά πληρώνει βάσει του ν.4364 της Φερεγγυότητας ΙΙ, όπου ο εκκαθαριστής καθορίζει το ποσό αποζημίωσης και υποβάλει κατάλογο δευτερεύων στο επικουρικό.

Θεωρούμε ότι αυτό έχει να αντιμετωπίσει κι άλλα και επιθυμούμε να μείνει ως έχει, για να ξεκινήσει η άμεση ευθύνη του επικουρικού από τις 23 Δεκεμβρίου 2023, όπως ορίζει η ευρωπαϊκή Οδηγία και όπως θα είναι η πρακτική όλων των επικουρικών κεφαλαίων που υπάγονται σε αυτή την Οδηγία.

Το δεύτερο άρθρο που είναι προβληματικό για εμάς είναι το άρθρο 14, όπου το νομοσχέδιο, όπως κατατέθηκε στη Βουλή διαφεύγει από το νομοσχέδιο που είχε κατατεθεί προς διαβούλευση, διότι δεν εκφράζει ρητά το γεγονός ότι εταιρίες, ασφαλιστικές επιχειρήσεις που ασκούν τον κλάδο 10 στην Ελλάδα πρέπει να πληρώνουν εισφορά και μάλιστα και ασφάλιστρα, ανεξάρτητα από τη χώρα της έδρας τους.

Σίγουρα η Οδηγία προβλέπει ότι για θέματα αφερεγγυότητας το επικουρικό της έδρας είναι υπεύθυνο για όλες τις δουλειές που κάνει μια ασφαλιστική επιχείρηση στον ευρωπαϊκό χώρο. Θεωρούμε ότι πρέπει να επανέλθει το άρθρο όπως είχε κατατεθεί προς διαβούλευση, που δηλώνει ρητά ότι άμεσα και ανασφάλιστα όλες οι επιχειρήσεις είτε έχουν έδρα την Ελλάδα είτε άλλη χώρα Ε.Ε., είναι υποχρεωμένες να πληρώνουν 4,5% επί των ασφαλίστρων και οι επιχειρήσεις με έδρα την Ελλάδα είναι υποχρεωμένες να πληρώνουν επιπλέον 1,5% στο επικουρικό για θέματα αφερεγγυότητας.

Αυτές είναι οι παρατηρήσεις μας, σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε, κ. Βαλαή.

Συνεχίζουμε με τον κ. Δημήτριο Γαβαλάκη, Γενικό Γραμματέα του Επαγγελματικού Επιμελητηρίου Αθηνών. Κύριε Γαβαλάκη, έχετε το λόγο για 5 λεπτά.

**ΔΗΜΗΤΡΙΟΣ ΓΑΒΑΛΑΚΗΣ (Γενικός Γραμματέας του Επαγγελματικού Επιμελητηρίου Αθηνών (ΕΕΑ)** ): **Σας ευχαριστώ πάρα πολύ, να ξεκινήσω κι εγώ με τις ευχές για τον νέο Υφυπουργό, καλή θητεία και προβλέπουμε σαν Επαγγελματικό Επιμελητήριο της Αθήνας την στενή συνεργασία για το καλό των επαγγελματιών.**

**Όσον αφορά το νομοσχέδιο, ξεκινώντας από το τρίτο μέρος του, για τον εντοπισμό και την εκκαθάριση των αδρανών και ανασφάλιστων οχημάτων, είναι αυτονόητο ότι θέση μας είναι ιδιαίτερα θετική άλλωστε Επαγγελματικό Επιμελητήριο της Αθήνας ως φορέας αδειοδότησης των ασφαλιστικών διαμεσολαβητών είχε θέσει ψηλά στην ατζέντα όλα αυτά τα χρόνια την πάταξη των ανασφάλιστων οπότε πολύ θετικά βλέπουμε τις συγκεκριμένες ρυθμίσεις.**

**Ειδικά βέβαια, θα ήθελα όμως να τονίσω ότι στο άρθρο 22, που προσδιορίζεται το πότε θα γίνεται ο έλεγχος ή προσδιορίζεται ως μία φορά ανά ημερολογιακό εξάμηνο, η πρότασή μας είναι, γνωρίζοντας τα δεδομένα της αγοράς ότι θα ήταν σκόπιμο να προβλέπεται μία φορά ανά τρίμηνο. Εκτιμούμε ότι αυτή η επιβάρυνση των υπηρεσιών θα έχει ιδιαίτερο όφελος στην προσαρμογή της κοινωνίας και το θεωρούμε πολύ σημαντικό να προβλεφθεί.**

 **Θα ήθελα να συνεχίσω με το άρθρο 6, που επίσης το βλέπουμε πάρα πολύ θετικά μιας και τροποποιεί το υπάρχον νομικό πλαίσιο και δημιουργεί τις συνθήκες για την δυνατότητα ηλεκτρονικών και άλλων μέσων υπογραφών, κάτι που εκσυγχρονίζει αν θέλετε τη διαδικασία της αίτησης ασφάλισης και τη θεωρούμε ιδιαίτερα θετική.**

**Επίσης, να τονίσουμε και να πω ότι συμφωνώ και με τις παρατηρήσεις που γίνανε από το επικουρικό ότι ο τρόπος που περιγράφεται η εισφορά στο άρθρο 14, για το επικουρικό ενδέχεται να προκαλέσει μια ανισορροπία στον τρόπο λειτουργίας των εταιρειών και άρα εμπορικό μειονέκτημα των εταιρειών που έχουν έδρα την Ελλάδα σε σχέση με των εταιρειών που έρχονται με καθεστώς ελεύθερης παροχής υπηρεσιών. Και άλλωστε, είναι ξεκάθαρο ότι η φιλοσοφία του ευρωπαίου νομοθέτη είναι η επιπλέον εισφορά να επιβαρύνει τις εταιρείες που έρχονται με καθεστώς ελεύθερης παροχής υπηρεσιών και όλες οι άλλες οι εταιρείες, ανεξάρτητα με το πού είναι η έδρα τους πρέπει να καταβάλλουν στο επικουρικό και άρα και οι ασφαλισμένοι στο κομμάτι που τους αναλογεί . Αυτό που πρέπει το 6% ώστε να εξασφαλίζεται ότι πάντα θα έχει τα χρήματα το επικουρικό να καλύπτει τους συνανθρώπους μας που θα έχουν την ατυχία, να έχουν ένα ατύχημα με κάποιον ο οποίος είναι είτε άφαντος, εξαφανίζεται είτε είναι ανασφάλιστος. Κατά συνέπεια, συνυπογράφουμε και εμείς παρατηρήσεις του επικουρικού και θεωρούμε ότι είναι προς τη σωστή κατεύθυνση.**

**Σας ευχαριστώ πολύ, αυτές ήταν οι παρατηρήσεις από το Επαγγελματικό Επιμελητήριο της Αθήνας.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Και εμείς σας ευχαριστούμε κύριε Γαβαλάκη.**

**Τον λόγο έχει ο κ.** **Τριανταφύλλου.**

 **ΣΩΤΗΡΙΟΣ ΤΡΙΑΝΤΑΦΥΛΛΟΥ( Πρόεδρος του ΔΣ της Πανελλήνιας Ομοσπονδίας Ενώσεων Συντακτών (ΠΟΕΣΥ )): Καλημέρα κύριε Πρόεδρε, κύριε Υφυπουργέ, κυρίες και κύριοι βουλευτές εκ μέρους της Πανελλήνιας Ομοσπονδίας Ενώσεων Συντακτών και ταυτόχρονα, εκπροσωπώντας και όλες τις ενώσεις συντακτών της χώρας θέλω πρώτα να σας ευχαριστήσω για τη δυνατότητα που μας δίνετε να απευθυνθούμε στην Επιτροπή σας και να εκφράσουμε τις απόψεις μας για το άρθρο 64 του νομοσχεδίου, το οποίο αφορά στη μισθολογική εξέλιξη υπαλλήλων με σχέση εργασίας Ιδιωτικού Δικαίου Αορίστου Χρόνου (ΙΔΑΧ), μετά την υποβολή της αίτησης συνταξιοδότησης. Πιστεύουμε ότι το κατατεθέν άρθρο και έτσι όπως περιγράφεται, αποτελεί το πρώτο και σημαντικό βήμα για την άρση μιας αδικίας, που αφορά αρκετούς εργαζόμενους στον ευρύτερο δημόσιο τομέα με σχέση εξαρτημένης εργασίας (ΙΔΑΧ) ανάμεσα σε αυτούς και πάρα πολλούς δημοσιογράφους, οι οποίοι ενώ συνέχισαν να εργάζονται και εδώ είναι το θέμα μετά την υποβολή της αίτησης συνταξιοδότησης, τους επιβλήθηκε αδίκως κατά τη γνώμη μας ο υποβιβασμός στο εισαγωγικό κλιμάκιο και κατά επέκταση μείωση μισθού και καταλογισμός αχρεωστήτως καταβληθέντων ποσών για το διάστημα που ασχολούνται μετά την υποβολή της αίτησης συνταξιοδότησης.**

**Εκτιμούμε ότι οι ρυθμίσεις του άρθρου 64, είναι προς την σωστή κατεύθυνση. Με τις ρυθμίσεις αυτές καταργείται πρώτον η κατάταξη στο εισαγωγικό κλιμάκιο όλων όσοι μετά την υποβολή της αίτησης συνταξιοδότησης συνεχίζουν να εργάζονται και δεύτερον ο καταλογισμός ποσών από τη διαφορά του κλιμακίου, στο οποίο υπηρετούσαν μέχρι την συνταξιοδότησή τους με το εισαγωγικό. Εκτιμώ ότι είναι προς τη σωστή κατεύθυνση όπως είπα και αποτελούν ενδείξεις θετικής ανταπόκρισης στις συντονισμένες προσπάθειες μας, ιδιαιτέρως, της Ομοσπονδίας αλλά και της Ένωσης Συντακτών της Αθήνας (ΕΣΗΕΑ) και βεβαίως και των άλλων ενώσεων συντακτών της χώρας.**

**Ωστόσο, εδώ ήθελα την προσοχή σας για δύο τρία ζητήματα που θέλω να θέσω, διότι διαφορετικά θεωρούμε ότι θα είναι ημιτελής η διάταξη αν δεν αντιμετωπιστούν τρία κομβικά ζητήματα που έχουμε.**

 **Το πρώτο είναι, εάν έχουν ήδη παρακρατηθεί ποσά ή έχουν εισπραχθεί έναντι καταβληθείσας αποζημίωσης λόγω συνταξιοδότησης, πρέπει να επιστραφούν άτοκα στους εργαζόμενους.**

**Το δεύτερο, πρέπει να είναι σαφές για την αποφυγή οποιασδήποτε ερμηνείας εκ μέρους των διαφόρων φορέων ότι η διάταξη καλύπτει για λόγους ισότητας και τους εργαζόμενους δημοσιογράφους, οι οποίοι απασχολούνται με την ίδια σχέση εργασίας στους φορείς του δημοσίου και των οποίων το μισθολόγιο καθορίζεται με την ΚΥΑ βάσει της παραγράφου 1 του άρθρου 22, του ν.4354 /2015.**

 **Το τρίτο, είναι να συμπληρωθεί η διάταξη με την πρόβλεψη για υπολογισμό της καταβαλλόμενης αποζημίωσης λόγω συνταξιοδότησης με βάση τις αποδοχές του κλιμακίου που οι εργαζόμενοι κατείχαν μέχρι την υποβολή της αίτησης συνταξιοδότησης, όπως άλλωστε προβλέπεται αυτό ρητά από την παράγραφο 1 του άρθρου 64. Σε περίπτωση δε, που η αποζημίωση αυτή καταβλήθηκε μειωμένη τότε η διαφορά θα πρέπει να επιστραφεί στους δικαιούχους γιατί πρέπει εδώ να λάβουμε όλοι υπόψη μας ότι σε ορισμένους φορείς όπως η ΕΡΤ για παράδειγμα έχουν ήδη υπολογιστεί οι καταβληθείσες αποζημιώσεις λόγω συνταξιοδότησης, βάσει του εισαγωγικού και όχι του μισθολογικού κλιμακίου που κατείχαν οι εργαζόμενοι κατά την υποβολή της αίτησης συνταξιοδότησης.**

**Αυτές είναι οι τρεις παρατηρήσεις που έχουμε και πιστεύουμε ότι εφόσον γίνουν δεκτές και αυτές οι προσθήκες θα επέλθει πλήρης αποκατάσταση όλων των εργαζομένων και θα αντιμετωπιστούν όλες οι περιπτώσεις ενιαία και με τον ίδιο δίκαιο τρόπο. Και νομίζω ότι αυτό είναι και το νόημα της διατάξεως που ορθώς όπως είπα έρχεται και συμφωνούμε και θεωρούμε ότι προς τη σωστή κατεύθυνση έρχεται για ψήφιση από το Υπουργείο. Φοβόμαστε ότι αν δεν γίνουν αυτές οι τρεις μικρές διορθώσεις η προσπάθεια που κατέβαλε το Υπουργείο Οικονομικών και ευχαριστούμε πάρα πολύ με το άρθρο 64 για την άρση της αδικίας θα μείνουν ημιτελείς.**

**Εφόσον θεωρείτε απαραίτητο κύριε Πρόεδρε, μπορούμε να στείλουμε και υπόμνημα επ’ αυτού γιατί έβαλα διάφορα νομικά ζητήματα και με άρθρα και με νόμους. Αυτές είναι οι παρατηρήσεις μας, σας ευχαριστώ και πάλι, πάρα πολύ, για την ευκαιρία που μας δώσατε να απευθυνθούμε στην Επιτροπή σας.**

**Σας ευχαριστώ πολύ.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Και εμείς σας ευχαριστούμε και περιμένουμε το υπόμνημά σας.**

 **Τον λόγο έχει τώρα ο κ .Φάκος.**

 **ΓΕΩΡΓΙΟΣ ΦΑΚΟΣ (Γενικός Διευθυντής Φορολογίας της Ανεξάρτητης Αρχής Δημοσίων Εσόδων): Καλημέρα, το κύριο μέρος του νομοσχεδίου, το οποίο εμπίπτει στις αρμοδιότητες της Ανεξάρτητης Αρχής Δημοσίων Εσόδων είναι το μέρος γ και τα άρθρα 17- 28 του νομοσχεδίου, με τα οποία θεσπίζονται οι ειδικές διαδικασίες για την διοικητική τακτοποίηση αδρανών και ανασφάλιστων οχημάτων. Πιο συγκεκριμένα θεσπίζονται διαδικασίες για τον εντοπισμό ανύπαρκτων οχημάτων και την εκκαθάριση του μητρώου οχημάτων που τηρείται σε διάφορες υπηρεσίες του δημοσίου όπως του Υπουργείου Υποδομών και Μεταφορών το Προστασίας του Πολίτη και η ΑΑΔΕ από οχήματα που δεν κυκλοφορούν είναι ανύπαρκτα, ωστόσο εμφανίζονται ενεργά στα μητρώα. Καθορίζει την διενέργεια συστηματικών ελέγχων και ανασφάλιστα οχήματα για τα οποία οχήματα που δεν έχουν καταβληθεί τέλη κυκλοφορίας και δεν έχει διενεργηθεί για αυτά τεχνικός έλεγχος. Ορίζονται οι φορολογικές και τελωνειακές αρχές της** **ΑΑΔΕ ως αρμόδια όργανα για τον έλεγχο ακινησίας των οχημάτων και επιπλέον μειώνονται τα πρόστιμα εκπρόθεσμης καταβολής των τελών κυκλοφορίας εφόσον αυτά καταβληθούν τους δύο πρώτους μήνες από τη λήξη του έτους καταβολής τους.**

**Ειδικότερα το άρθρο 17, εισάγει τον ορισμό των αδρανών οχημάτων για τα οποία η προϋπόθεση είναι να μην είναι τακτοποιημένα για επτά χρόνια όσον αφορά την πληρωμή τελών κυκλοφορίας τη διενέργεια τεχνικού ελέγχου και την ασφάλιση των οχημάτων.**

 **Με το άρθρο 18, 19 καθιερώνεται η διαδικασία της προσωρινής αδράνειας των οχημάτων αφού ειδοποιηθούν οι ιδιοκτήτες τους μέσα σε 20 ημέρες θα πρέπει να το δηλώσουν σε κατάσταση προσωρινής αδράνειας, χωρίς όμως να αίρεται υποχρέωση ασφάλισης οχήματος καταβολής τελών κυκλοφορίας ή τεχνικού ελέγχου για αυτά που θα τεθούν σε προσωρινή αδράνεια.**

 **Με το άρθρο 20 του νομοσχεδίου, καθιερώνεται η οριστική αδράνεια του σχήματος με την προϋπόθεση ότι θα το έχει δηλώσει ο ίδιος ο ιδιοκτήτης σύμφωνα με τη διαδικασία του άρθρου 19, ή θα είναι παλαιότητας μεγαλύτερης των 40 ετών, είτε οι ιδιοκτήτες δεν θα έχουν διορθώσει την κατάσταση του οχήματος είτε λόγω θανάτου του ιδιοκτήτη είτε γιατί δεν είναι ταυτοποιημένο ως προς τους τρεις παράγοντες που αναφέραμε την ασφάλιση τα τέλη κυκλοφορίας και το ΚΤΕΟ για 15 χρόνια. Με την οριστική αδράνεια, δεν υπάρχει υποχρέωση καταβολής τελών κυκλοφορίας ασφάλισης του οχήματος και τεχνικού ελέγχου και εφόσον παραμείνει σε οριστική αδράνεια για επτά χρόνια, χωρίς να διαπιστωθεί ότι αυτό κινείται στο πλαίσιο των ελέγχων που θα γίνονται θα διαγράφονται οριστικά.**

(Συνέχεια ομιλίας κυρίου **ΓΕΩΡΓΙΟΥ ΦΑΚΟΥ, Γενικού Διευθυντή Φορολογίας της Ανεξάρτητης Αρχής Δημοσίων Εσόδων (ΑΑΔΕ)**)

Σημειώνεται ότι το πρόστιμο στην περίπτωση που διαπιστωθεί ότι ένα όχημα, το οποίο έχει τεθεί σε καθεστώς οριστικής αδράνειας, βρισκόταν σε κυκλοφορία είναι 10.000 ευρώ, πλέον τα τέλη κυκλοφορίας για το έτος στο οποίο εντοπίζεται να κυκλοφορεί.

Με τα άρθρα 21 έως 25 ορίζεται η διαδικασία των ηλεκτρονικών διασταυρώσεων για τον εντοπισμό των ανασφάλιστων οχημάτων όσων δεν έχουν ελεγχθεί από τα ΚΤΕΟ και ως προς καταβολή των τελών κυκλοφορίας και τα οποία δεν έχουν τεθεί σε οριστική αδράνεια, σε ακινησία ή δεν έχουν διαγραφεί. Η διασταύρωση όπως ειπώθηκε και προηγουμένως θα γίνεται δύο φορές το χρόνο, μια φορά ανά ημερολογιακό εξάμηνο και με τις διατάξεις ορίζονται και οι Αρχές που θα επιβάλλουν τις κυρώσεις και η διαδικασία της ένστασης κατά της επιβολής των προστίμων. Η ΑΑΔΕ θα διενεργεί τους ελέγχους είτε οι Τελωνειακές Αρχές είτε οι φορολογικές της υπηρεσίες σύμφωνα με το άρθρο 26. Απλοποιείται η διαδικασία να διαγραφεί ένα όχημα, το οποίο έχει δηλωθεί σε ακινησία από ιδιοκτήτη, ο οποίος απεβίωσε χωρίς να γίνονται περίπλοκες διαδικασίες μεταφοράς του οχήματος στο όνομα των κληρονόμων.

Τέλος καθορίζεται μειωμένο πρόστιμο για τα τέλη κυκλοφορίας εφόσον καταβληθούν εκπρόθεσμα, δηλαδή πρακτικά αν καταβληθούν τα τέλη κυκλοφορίας τον Ιανουάριο το πρόστιμο πλέον θα είναι 25% επί του ύψους των τελών κυκλοφορίας, αν καταβληθούν εκπρόθεσμα τα τέλη κυκλοφορίας τον Φεβρουάριο, το πρόστιμο θα είναι 50% επί το ύψος των τελών κυκλοφορίας και από τον Μάρτιο και μετά το πρόστιμο θα εξακολουθεί να είναι στο 100% του ύψους των τελών κυκλοφορίας.

Ο σκοπός του νομοσχεδίου όσον αφορά τις διατάξεις που προαναφέρθηκαν είναι να εκκαθαριστεί το μητρώο των οχημάτων από τα ανύπαρκτα οχήματα. Οχήματα, τα οποία φαίνονται στις βάσεις της ΑΑΔΕ, του Υπουργείου Μεταφορών ή του Υπουργείου Προστασίας του Πολίτη ως κυκλοφορούντα με απώτερο σκοπό κατ’ αρχάς την ασφάλεια των πολιτών, γιατί τα ασφαλισμένα οχήματα και τα οχήματα που έχουν περάσει από τεχνικό έλεγχο εξασφαλίζουν ασφάλεια τόσο για τους οδηγούς όσο και για τους πεζούς και επιπλέον διασφαλίζονται με τις συγκεκριμένες διατάξεις και τα δημόσια έσοδα με την τόσο όσον αφορά την βεβαιότητα της είσπραξης από οχήματα που πραγματικά κυκλοφορούν αλλά και όσον αφορά τη δυνατότητα της είσπραξης από τα συγκεκριμένα οχήματα.

Περαιτέρω πέρα από τα τέλη κυκλοφορίας και τα οχήματα, υπάρχουν δύο άρθρα, το άρθρο 61 και το άρθρο 63 που εμπίπτουν στην αρμοδιότητά της ΑΑΔΕ. Το άρθρο 61 αφορά την παράταση των συμβάσεων του προσωπικού που είχε προσληφθεί το 2021 με συμβάσεις Ιδιωτικού Δικαίου Ορισμένου Χρόνου για ένα ακόμα χρόνο λόγω των έργων του Ταμείου Ανάκαμψης. Πρόκειται για 110 άτομα, 61 για τη Γενική Διεύθυνση Ηλεκτρονικής Διακυβέρνησης του Κλάδου Πληροφορικής και 49 για τη Γενική Διεύθυνση Τεχνικών και Οικονομικών Υπηρεσιών, 39 της κατηγορίας Διοικητικού Οικονομικού και 10 Μηχανικούς.

Τέλος το άρθρο 63 παρατείνει τις διατάξεις του άρθρου 125 του ν.4446/2016 για τα Ελληνικά Αμυντικά Συστήματα Α.Ε. όσον αφορά τη λήψη φορολογικής ενημερότητας και πιστοποιητικού ΕΝΦΙΑ για τη μεταβίβαση δυο ακινήτων που αναφέρονται στις διατάξεις. Η παράταση ισχύος των πιστοποιητικών γίνεται από 90 μήνες σε 102 μήνες.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Γενικέ.

Τον λόγο έχει ο κύριος Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ(Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κατ’ αρχάς να σας ευχαριστήσουμε για την πρόσκληση για την συζήτηση του εν λόγω σχέδιο νόμου. Θεωρούμε πολύ σημαντική την συμπερίληψη των Ατόμων με Αναπηρία στην κατηγορία των ευάλωτων οφειλετών και συγκεκριμένα στο άρθρο 65 «κριτήρια ευάλωτου οφειλέτη» που τροποποιεί την περίπτωση α του άρθρου 217 και παράγραφο 5 του άρθρου 225 του ν.4738/2020. Ωστόσο για να έχει πραγματικό όφελος η συγκεκριμένη ρύθμιση και εφαρμογή για τα Άτομα με Αναπηρία, κρίνουμε απαραίτητη την στενή συνεργασία της Εθνικής Συνομοσπονδίας Ατόμων με Αναπηρία με τα συναρμόδια Υπουργεία κατά τη διαμόρφωση της σχετικής Κοινής Υπουργικής Απόφασης και πριν την έκδοση της με την οποία θα καθορίζονται το ποσοστό αναπηρίας, τα εισοδηματικά και περιουσιακά κριτήρια, τα οποία θα προσδίδουν σε Άτομα με Αναπηρία τα χαρακτηριστικά του ευάλωτου οφειλέτη. Ευελπιστούμε ότι το Υπουργείο Οικονομικών καθώς είναι παρών και ο νέος Υφυπουργός και συγχαρητήρια για την ανάληψη των καθηκόντων του, θα ανταποκριθεί άμεσα.

Σας ευχαριστούμε πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Γενικέ Γραμματέα.

Τον λόγο έχει ο κύριος Φέκκας.

**ΜΙΧΑΗΛ ΦΕΚΚΑΣ (Α΄ Αντιπρόεδρος της Επιτροπής Κεφαλαιαγοράς):** Καλημέρα σας κύριε Πρόεδρε. Να πω και συγχαρητήρια στο νέο Υφυπουργό Οικονομικών. Ο πιλοτικός Κανονισμός για την τεχνολογία κατανεμημένου καθολικού έχει ως στόχο να δημιουργήσει ένα πλαίσιο που επιτρέπει την ασφαλή και αποτελεσματική χρήση της τεχνολογίας αυτής στις χρηματοπιστωτικές αγορές. Άρα, μέσα από αυτό το πιλοτικό σχέδιο θα γίνει η πλήρη κατανόηση των πιθανών ωφελειών και κινδύνων που συνδέονται με τη χρήση αυτής της τεχνολογίας με αντικειμενικό στόχο την προστασία των επενδυτών, την ακεραιότητα της αγοράς, την χρηματοπιστωτική σταθερότητα, ώστε στο τέλος να υπάρχει το κατάλληλο νομοθετικό πλαίσιο. Εμείς ως Επιτροπή Κεφαλαιαγοράς, κατά την άποψή μας, συμφωνούμε όσον αφορά τη διάταξη αλλά πιστεύουμε ότι χρειάζεται περαιτέρω διευκρίνιση και νομοτεχνική βελτίωση σχετικά με ένα συγκεκριμένο άρθρο και σε αυτό το σημείο θα ήθελα να δώσω το λόγο στην Β΄ Αντιπρόεδρο της Επιτροπής Κεφαλαιαγοράς την κυρία Στάμου προκειμένου να μας εξηγήσει ακριβώς.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ωραία.

Τον λόγο έχει η κυρία Στάμου.

**ΑΝΑΣΤΑΣΙΑ ΣΤΑΜΟΥ (Β΄ Αντιπρόεδρος της Επιτροπής Κεφαλαιαγοράς):** Ευχαριστώ κύριε Πρόεδρε. Συγχαρητήρια κύριε Υφυπουργέ. O Κανονισμός DLT είναι σημαντικός Κανονισμός διότι για πρώτη φορά θα δοκιμαστεί στην πράξη η τεχνολογία Blockchain κατανεμημένου καθολικού και δη στον τομέα των χρηματοπιστωτικών υπηρεσιών. Ο Κανονισμός αυτός είναι ειδικός λόγω ακριβώς του ότι εφαρμόζεται σε μια συγκεκριμένη τεχνολογία, είναι όμως και συμπληρωματικός του θεσμικού πλαισίου. Εντάσσεται ενσωματώνεται στο θεσμικό πλαίσιο λειτουργίας των δευτερογενών αγορών σε κάθε περίπτωση. Η λειτουργία αυτών των αγορών, της δευτερογενούς αγοράς κεφαλαίου δηλαδή, αυτό που λέμε χρηματιστήρια ή ρυθμιζόμενες αγορές εν προκειμένω πρόκειται για πολυμερείς μηχανισμούς διαπραγμάτευσης βασίζονται σε συγκεκριμένη τομεακή νομοθεσία. Αυτή η τομεακή νομοθεσία προβλέπει την λειτουργία των αγορών, των πλατφορμών, δηλαδή, διαπραγμάτευσης αλλά και των φορέων μέσω των οποίων γίνεται η διαπραγμάτευση στις αγορές αυτές με συγκεκριμένο τρόπο και συγκεκριμένο μέσο αδειοδότησης.

Για την αδειοδότηση υπάρχουν συγκεκριμένες προϋποθέσεις που εφαρμόζονται η τομεακή νομοθεσία. Ο Κανονισμός έρχεται κατ’ εξαίρεση να ρυθμίσει την αδειοδότηση των φορέων που θα δραστηριοποιούνται με την τεχνολογία DLT στις αγορές DLT με ένα πιο συγκεκριμένο τρόπο, δηλαδή με τη χορήγηση ειδικών εξαιρέσεων ακριβώς γι’ αυτό το λόγο για να διευκολύνει τη λειτουργία μέσω της τεχνολογίας αυτής, χωρίς όμως να γίνεται οποιαδήποτε έκπτωση σε σχέση με τις γενικές προϋποθέσεις που πρέπει να πληρούν οι φορείς αυτοί της αγοράς. Οι εξαιρέσεις, λοιπόν, αυτές οι οποίες χορηγούνται από τις αρμόδιες Αρχές είναι τέτοιες που απαιτούν και αξιολόγηση γενικότερη του πλαισίου λειτουργίας των φορέων αυτών. Αυτό σημαίνει ότι όποια αρμόδια Αρχή χορηγεί τις εξαιρέσεις στο πλαίσιο του DLT καθεστώτος, δεν μπορεί να είναι άλλη Εποπτική Αρχή αυτή που αδειοδοτεί και με βάση το θεσμικό καθεστώς λειτουργίας των φορέων αυτών. Στην Ελλάδα αλλά και στην Ευρωπαϊκή Ένωση γενικότερα αυτές οι αρμοδιότητες έχουν κατανεμηθεί μεταξύ δύο Αρχών, Κεντρικών Τραπεζών και Επιτροπών Κεφαλαιαγορών.

Αυτή η γενική αρχή ακολουθείται και στον Κανονισμό DLT, στο άρθρο 12 αυτού.

Όλα αυτά δεν αμφισβητούνται, δηλαδή, εκτιμούμε ότι και το Υπουργείο Οικονομικών αλλά και η Τράπεζα της Ελλάδος με τους οποίους έχουμε συζητήσει το θέμα, συμφωνούμε στο ότι πράγματι πρέπει να υπάρχει κατανομή αρμοδιοτήτων μεταξύ των αρμόδιων Αρχών με βάση την τομεακή νομοθεσία, δηλαδή, η κάθε Αρχή να είναι αρμόδια γι’ αυτό που ξέρει να κάνει. Αυτό που αλλάζει, είναι μόνο ότι η λειτουργία των φορέων που θα αδειοδοτούνται γίνεται μέσω της τεχνολογίας DLT.

Έχοντας πει, λοιπόν, όλα αυτά, θεωρούμε ότι στο άρθρο 32 του σχεδίου νόμου πρέπει να γίνει νομοτεχνική βελτίωση, προκειμένου να αποτυπωθεί αυτή η Αρχή, δηλαδή της κατανομής αρμοδιοτήτων εν προκειμένω μεταξύ Επιτροπής Κεφαλαιαγοράς και Τράπεζας της Ελλάδος, κατά τρόπο, που να μην υπάρχει καμία αμφιβολία ως προς το ότι υπάρχει αυτή η κατανομή. Όπως είναι διατυπωμένο αυτή τη στιγμή το άρθρο, προκύπτει ότι φαίνεται σαν να είναι μόνο η Επιτροπή Κεφαλαιαγοράς αρμόδια για την αδειοδότηση των φορέων σε σχέση με την τεχνολογία DLT. Αυτό, αν και δεν αμφισβητείται ότι πρέπει να αλλάξει, θα πρέπει να συμφωνήσουμε σε μια διατύπωση που να το αποτυπώνει με μεγαλύτερη σαφήνεια.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κυρία Στάμου.

Σε αυτό το σημείο ενημερώνω το Σώμα ότι με την κυρία Στάμου ολοκληρώσαμε τον κύκλο των τοποθετήσεων των εξωκοινοβουλευτικών προσώπων και θα περάσουμε στους συναδέλφους Βουλευτές, αρχίζοντας από τον Εισηγητή της Πλειοψηφίας για να κάνει τις ερωτήσεις του.

Το λόγο έχει ο κ. Παπαδόπουλος.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε.

Δεν έχω ιδιαίτερες ερωτήσεις να κάνω, γιατί πρέπει να πω ότι ήταν ιδιαίτερα κατανοητά όλα αυτά, τα οποία ακούσαμε. Άκουσα με προσοχή όλους τους εκπροσώπους των φορέων.

Ένα ερώτημα που ήθελα να θέσω, είναι προς τον Πρόεδρο των ΚΤΕΟ, τον κύριο Θαλάσση. Κατά τη γνώμη του, η διασταύρωση για να διευκολύνεται και το ΚΤΕΟ, διότι απ’ ότι ξέρουμε και συμφωνούμε όλοι ότι η οδική ασφάλεια είναι «το α και το ω», είναι προτεραιότητα για το Υπουργείο Μεταφορών αλλά και του Πρωθυπουργού. Πώς μπορεί να γίνεται η διασταύρωση;

Τα ΚΤΕΟ, όντως επιτελούν ένα λειτούργημα και τα ελάχιστα δημόσια που είναι και τα ιδιωτικά: Πώς μπορεί να γίνεται αυτή η διασταύρωση κατά τη γνώμη του;

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ.

Δεν απαντάτε τώρα, δεν είναι ερωτώ-απαντήσεις, θα τελειώσει ο κύκλος των Εισηγητών και Ειδικών Αγορητών των Κοινοβουλευτικών Ομάδων και μετά θα πάρετε το λόγο στο τέλος, για να απαντήσετε όσοι εκπρόσωποι φορέων θα ερωτηθούν για να απαντήσουν σε κάποια ζητήματα.

Το λόγο έχει ο κύριος Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε.

Κύριε Πρόεδρε, από τις παρεμβάσεις των φορέων, επιβεβαιώθηκαν κάποιες παρατηρήσεις που στην πρώτη συνεδρίαση της Επιτροπή μας, αναφέρθηκαν από την πλευρά του ΣΥΡΙΖΑ - Προοδευτική Συμμαχία. Θα αναφερθώ αναλυτικά στα άρθρα κατά την τρίτη συζήτηση, δεν έχω κάποια ειδικότερη ερώτηση στους φορείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πολύ ωραία, σας ευχαριστούμε πολύ κύριε συνάδελφε και περνάμε στον Ειδικό Αγορητής της Κοινοβουλευτικής Ομάδας του ΠΑΣΟΚ - Κίνημα Αλλαγής, τον κύριο Παρασκευά Κουκουλόπουλου.

Το λόγο έχει ο κύριος Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Σας ευχαριστώ πολύ, κύριε Πρόεδρε.

Θα ξεκινήσω τα ερωτήματά μου από την τελευταία τοποθέτηση, δηλαδή από την Επιτροπή Κεφαλαιαγοράς. Ακούσαμε μια ενδιαφέρουσα προσέγγιση και κάπως πρέπει να μας το εξηγήσουν περισσότερο, γιατί δεν είμαστε εμείς οι αρμόδιοι για να καταργήσουμε τη διάταξη, είναι προφανώς η Κυβέρνηση, αλλά καλό θα είναι να δοθούν αυτές οι προτάσεις και να είναι και σε γνώση των Κομμάτων δηλαδή, προκειμένου να γίνει ένας καλύτερος διάλογος.

Οι βασικές μας ερωτήσεις αφορούν αφενός μεν την ΑΑΔΕ, είναι μία γενική ερώτηση κύριε Πρόεδρε, ξέρετε ότι είναι γενικότερη και την θέτω, επειδή επιφορτίζεται ένα μέρος των διασταυρωτικών ελέγχων και άλλων ζητημάτων η ΑΑΔΕ. Θέλουμε μία απάντηση για την προετοιμασία τέλος πάντων, δηλαδή, για την ετοιμότητα της υπηρεσίας, εν προκειμένω της δημόσιας υπηρεσίας, για να ενσωματώσει αυτό το οποίο νομοθετούμε, που είναι προς τη σωστή κατεύθυνση, όπως έχουμε πει όλοι μας.

Βέβαια, αυτό το ερώτημα δεν είναι θεωρητικό, γιατί έχουμε μαζί μας σήμερα τον Πρόεδρο του Οικονομικού Επιμελητηρίου και θυμόμαστε όλοι τι μας έχει πει για τις προθεσμίες των φορολογικών δηλώσεων και για την αυτόματη δήλωση και όλα αυτά και δικαιώθηκε, πικρά νομίζω.

Κανείς μας δεν θέλει να δικαιώνεται με κακή εξέλιξη χωρίς να θέλουμε να δικαιωνόμαστε με θετικές εξελίξεις, δηλαδή, κάτι να πάει καλά και όχι ότι να προβλέπουμε κάτι αρνητικό.

Κύριε Υφυπουργέ, σας δίνουμε συγχαρητήρια από τη μεριά μας για την ανάληψη των καθηκόντων σας, είναι και στα πλαίσια των αρμοδιοτήτων σας, δεν πρέπει να αργούμε στην εισαγωγή διαφόρων νέων πραγμάτων, αλλά εν πάση περιπτώσει, όταν δεν λαμβάνουμε και τα ανάλογα μέτρα και δεν έχουμε και τον στοιχειώδη ρεαλισμό, πολλές φορές επιτυγχάνουμε ανάποδο αποτέλεσμα απ’ αυτό.

Υπάρχει μια γενικότερη αναστάτωση, εξού και το ερώτημα, είναι συγκεκριμένο που έχουμε στην ΑΑΔΕ, δεν είναι γενικό και αόριστο. Δεν θέλω τώρα να ρωτήσω για τις φορολογικές δηλώσεις, που είναι το ζεν θέμα των ημερών, γιατί προφανώς η απάντηση είναι ότι είναι εκτός θέματος και είναι όντως εκτός θέματος, αλλά είναι θέμα μεγάλο παρόλα αυτά.

 Τώρα, το βασικό ερώτημά μου αφορά τα ιδιωτικά ΚΤΕΟ. Πώς βλέπετε το γεγονός, ότι από τους διασταυρωτικούς ελέγχους εξαιρούνται τα ΚΤΕΟ, δηλαδή, μπαίνει μόνο το θέμα της ασφάλισης και δεν μπαίνει το ζήτημα του ΚΤΕΟ; Θα τοποθετηθώ μετά για το τι και πώς, κύριε Πρόεδρε, θα ήθελα να ακούσω ένα σχόλιο από τον εκπρόσωπο του Σωματείου Άγιος Χριστόφορος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Θα ήθελα να κάνω μερικές ερωτήσεις, πρώτα στην κ. Στάμου από την Επιτροπή Κεφαλαιαγοράς. Η πρώτη είναι, εάν έχετε εξετάσει τη μεταφορά της Οδηγίας, επειδή κατά την άποψή μας, είναι αποσπασματική και λείπουν αρκετά.

Η δεύτερη, διαπιστώνουμε απουσία πλαισίου εποπτείας των διαμεσολαβητών αγοράςblockchain. Επίσης, απουσία πλαισίου αδειοδότησης των διαμεσολαβητών αγοράς blockchain, που είπατε προηγουμένως κάτι για την τεχνολογία DLT, εγώ δεν την κατάλαβα ακριβώς. Πώς θα γίνεται αυτό και με ποια κριτήρια υποδομής; Η τρίτη, πώς θα εξασφαλίζεται η διαφάνεια και ονομαστικοποίηση στην αγορά blockchain, ποιοι έχουν, δηλαδή, τις μετοχές για λόγους φορολόγησης ή χειραγώγησης ψήφου σε ανώνυμες εταιρείες, εάν παρεμβάλετε διαμεσολαβητής; Η επόμενη, πώς θα γίνεται η κατάσχεση άυλων μετοχών blockchain; Μας κάνει ιδιαίτερη εντύπωση και θα θέλαμε μια συγκεκριμένη απάντηση. Τέλος, στα άρθρα 41 και 44, αναφέρονται συναλλαγές από διαμεσολαβητή και όχι από εγγεγραμμένο διαμεσολαβητή. Χρειάζεται να εγγράφονται οι διαμεσολαβητές;

Τώρα, στον κ. Ζορμπά της Ένωσης Ασφαλιστικών Εταιρειών. Γιατί υπάρχει τόσος μεγάλος αριθμός από ανασφάλιστα οχήματα; Είναι πράγματι 500.000, δηλαδή, το 10% περίπου από αυτά που κυκλοφορούν; Πόσα είναι τα αδρανή, ή βέβαια σε ακινησία; Υπάρχει επάρκεια του εγγυητικού για τη κάλυψη των ζημιών από ανασφάλιστα; Επαρκούν οι εισφορές που προβλέπονται στο σημερινό νομοσχέδιο; Τι θα γίνει με τα πατίνια, θα πρέπει να ασφαλιστούν, υπάρχουν προβλήματα από ατυχήματα, περιορίζεται η ταχύτητά τους, όπως γράφεται, στα 25 χιλιόμετρα την ώρα, ή απλά είναι προσχηματικό αυτό το 25 χιλιόμετρα; Γιατί ξέρουμε πολύ καλά όλοι, ότι με τη σύγχρονη τεχνολογία και με διάφορες αλλαγές κινούνται με πολύ μεγαλύτερη ταχύτητα. Τέλος, υπάρχει πρόβλημα με εισερχόμενα αυτοκίνητα από άλλες χώρες; Υπάρχει στο νομοσχέδιο και θεωρούμε ότι είναι προβληματικό.

Η άλλη ερώτηση είναι στον κ. Κούτσιανο για τους ευάλωτους δανειολήπτες, θα θέλαμε να γνωρίζουμε εάν ικανοποιούν οι παρούσες ρυθμίσεις, αν καταλάβαμε από αυτά, ότι δεν ικανοποιούν. Η επόμενη είναι, πώς προχωρά ο εξωδικαστικός συμβιβασμός και η τελευταία, εάν θα πρέπει να προστεθούν νέες κατηγορίες ευάλωτων.

Τώρα, φανταζόμουν, ότι θα υπάρχει κάποιος από την ΕΤΑΔ, αλλά θα μπορούσε να απαντήσει ίσως το Οικονομικό Επιμελητήριο, ή ο Υπουργός εν προκειμένω, η ερώτηση είναι, προωθούνται πωλήσεις από τα 72.000 ακίνητα της ΕΤΑΔ και γιατί αναφέρεται ότι θα αξιοποιηθούν μόνο 36.000, όταν ξέρουμε όλοι, ότι είναι 72.000, ή τουλάχιστον έτσι αναφερόταν από την αρχή; Και η δεύτερη, αν έχετε τη μελέτη της ΚΕΔ και του ΙΟΒΕ, που αποτιμούσε, ότι τα ακίνητα του δημοσίου, το 2010 αν θυμάμαι καλά, εκείνη την εποχή περίπου, στα 300 δισεκατομμύρια ευρώ.

Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):**  Συνεχίζουμε με την Ειδική Αγορήτρια της Κοινοβουλευτικής Ομάδας της Νέας Αριστεράς, την κυρία Ευτυχία Αχτσιόγλου.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Στολτίδης Λεωνίδας, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ(Ειδική Αγορήτρια της Κ.Ο. «Νέα Αριστερά»**): Ευχαριστώ πολύ κύριε Πρόεδρε και ευχαριστούμε όλους τους φορείς για τη συμμετοχή και τις παρατηρήσεις τους. Μερικές ερωτήσεις θέλω να κάνω στον κύριο Βαλαή και στον κ. Ζορμπά.

Εδώ παρακολουθούμε στο μέρος β’ του νομοσχεδίου, για την ασφάλιση των οχημάτων και την αστική ευθύνη που προκύπτει από τη χρήση τους, τη διεύρυνση της ασφαλιστικής κάλυψης και τη διεύρυνση των υποχρεώσεων του επικουρικού κεφαλαίου. Βλέπουμε ότι στο νομοσχέδιο προβλέπεται ρητά η αύξηση ή επιβολή καλύτερα εισφοράς. Εισφοράς για να μπορέσει να σχηματιστεί αυτό το επικουρικό κεφάλαιο και να μπορεί να καλύπτει αυτούς τους περαιτέρω κινδύνους που περιγράφει το νομοσχέδιο. Έχετε κάποια εκτίμηση τι κόστος θα προκαλέσει αυτό για τον ασφαλισμένο, για τον ασφαλιζόμενο οδηγό, γιατί αυτό είναι μείζον, ιδίως στη συγκυρία αυτή που είμαστε, του πολύ πιεσμένου διαθέσιμου εισοδήματος και των πολύ πιεσμένων οικονομικών των νοικοκυριών. Δηλαδή, σε θετική κατεύθυνση να διευρύνεται η ασφάλιση, αλλά τι θα επιβαρυνθεί, τελικά, ο ασφαλισμένος οδηγός;

Επίσης, να επαναλάβετε, γιατί δεν ήταν απολύτως σαφές, τι θα προτείνατε σε σχέση και με την επιβάρυνση που πρόκειται να υποστεί η εταιρία, η επιχείρηση η ασφαλιστική. Νομίζω ότι κάνατε κάποια διάκριση, κύριε Βαλαή, ανάμεσα σε αυτές που είναι με τη μορφή της παροχής υπηρεσιών και σε αυτές που είναι εταιρείες κανονικές. Άρα, θα ήθελα την τοποθέτησή σας, ως προς το τι προβλέπεται για την επιβάρυνση και το κόστος, κυρίως, των ασφαλισμένων, αλλά και των επιχειρήσεων.

Το δεύτερο θέμα αφορά στην Επιτροπή Κεφαλαιαγοράς, για την τεχνολογία κατανεμημένου καθολικού. Εγώ θα ήθελα να ρωτήσω αν η Επιτροπή Κεφαλαιαγοράς θεωρεί ότι είναι σε ετοιμότητα να ασκήσει αυτά που προβλέπονται στο νομοσχέδιο. Δηλαδή, εδώ εισηγείται το νομοσχέδιο, κατ’ εφαρμογή ενός κανονισμού, τη ρύθμιση μιας αρρύθμιστης κατάστασης, μιας αγοράς που είναι αρρύθμιστη μέχρι στιγμής και σας αναθέτει την εποπτεία της ρύθμισης όλης αυτής. Εσείς έχετε την τεχνική, νομική ετοιμότητα, για να μπορέσετε να αναλάβετε αυτό το έργο; Και αν κατάλαβα καλά ή δεν ξέρω αν το κατάλαβα καλά, προτείνετε να είναι μια σαφής κατανομή αρμοδιοτήτων, ανάμεσα σε εσάς και στην Τράπεζα της Ελλάδας, σε ότι αφορά τις άδειες λειτουργίας υποδομών αγοράς DLT. Εννοείτε τις άδειες αυτές να τις χορηγεί η Τράπεζα της Ελλάδος; Εννοείτε να το ασκείτε από κοινού; Πως ακριβώς εννοείτε το διαχωρισμό των αρμοδιοτήτων;

Το τρίτο θέμα στον εκπρόσωπο της ΕΣΑμεΑ. Το νομοσχέδιο εδώ προβλέπει την ένταξη των ατόμων με αναπηρία στους ευάλωτους οφειλέτες, όμως το νομοσχέδιο δεν προβλέπει τίποτα σε σχέση με τα κριτήρια. Δηλαδή, ποιο ποσοστό αναπηρίας πρέπει να υπάρχει. Λέει ότι όλα αυτά θα ρυθμιστούν με υπουργική απόφαση. Εσείς έχετε κάποια θέση για το τι θα έπρεπε να είναι αυτό το όριο, ως προς το ποσοστό αναπηρίας, ως προς τα εισοδηματικά κριτήρια, ως προς τα περιουσιακά κριτήρια; Έχετε θέση, γιατί προς το παρόν αφήνετε εντελώς ελεύθερο αυτό να το ρυθμίσει η κυβέρνηση κατά το δοκούν.

Και κλείνω, όχι με ερώτηση, αλλά υπερθεματίζοντας στις παρατηρήσεις που έγιναν από τον εκπρόσωπο της Ένωσης Συντακτών, σε σχέση με το άρθρο 64, για τους εργαζόμενους συνταξιούχους στο δημόσιο, να μην χρειαστεί να επιστρέψουν τα ποσά που έχουν ήδη καταβληθεί. Προφανές το αίτημα. Ήταν λάθος της διοίκησης αυτό το γεγονός, δηλαδή, ότι κατέβαζε όσους έκαναν αίτηση συνταξιοδότησης στο πρώτο μισθολογικό κλιμάκιο και όχι δεν τους αναγνώριζε στο μισθολογικό κλιμάκιο στο οποίο βρισκόταν όταν έκαναν την αίτηση συνταξιοδότησης. Άρα, αν τυχόν πάρθηκαν χρήματα, αυτά θα πρέπει να επιστραφούν πίσω, είναι δεδομένο. Καλύτερα είναι να ρυθμιστεί νομοθετικά, για να μη μένει και πρέπει οι άνθρωποι να προσφεύγουν στα δικαστήρια.

Το δεύτερο, φυσικά, να καλυφθούν και οι δημοσιογράφοι όσοι έχουν αυτή τη σχέση ιδιωτικού δικαίου στο δημόσιο, δηλαδή εργασίας. Με άλλα λόγια κριτήριο να είναι η εργασιακή σχέση. Αυτό να είναι το κριτήριο, για να εφαρμοστεί η διάταξη και όχι ο τρόπος που μισθοδοτούνται. Δηλαδή, ανεξάρτητα αν μισθοδοτούνται από το ενιαίο μισθολόγιο ή καθορίζονται από άλλες υπουργικές αποφάσεις οι μισθοί τους. Απλώς το υπογραμμίζω ως προς την ορθότητα των παρατηρήσεων.

Αυτά από εμάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κυρία Αχτσιόγλου. Συνεχίζουμε με τον Ειδικό Αγορητή της Κοινοβουλευτικής Ομάδας Δημοκρατικό Πατριωτικό Κίνημα «ΝΙΚΗ», τον κ. Ανδρέα Βορύλλα.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “NIKH”») :** Ευχαριστώ κύριε Πρόεδρε.

Όσον αφορά στην Επιτροπή Κεφαλαιαγοράς και την κυρία Στάμου, θα ήθελα να πω ότι το κόμμα μας συμφωνεί με τον ορισμό ως αρμόδιας αρχής για την εφαρμογή του Κανονισμού του 2022/858, την Επιτροπή Κεφαλαιαγοράς. Ωστόσο, θα πρέπει να οριστεί άμεσα η συνεργασία της για ανταλλαγή πληροφοριών με την Ανεξάρτητη Αρχή Δημοσίων Εσόδων, την Τράπεζα της Ελλάδος και την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Σχετικά με το Υπουργείο Εθνικής Οικονομίας και Οικονομικών και για την Ανεξάρτητη Αρχή Δημοσίων Εσόδων, θα υπενθυμίσουμε για μία ακόμα φορά, ότι μέχρι και σήμερα, τα κρυπτονομίσματα είναι σαν να μην υφίστανται για τη φορολογική διοίκηση και για τη φορολογική νομοθεσία.

 Για τον κύριο Φάκο, από την Ανεξάρτητη Αρχή Δημοσίων Εσόδων. Σε σχέση με το άρθρο 61, η παράταση των συμβάσεων εργασίας δεν μπορεί να είναι η λύση, η κάλυψη των αναγκών του δημοσίου και μάλιστα, για κρίσιμες θέσεις, με προσωπικό υψηλών προσόντων. Το κόμμα μας προτείνει ως μόνιμη και δίκαιη λύση, την προκήρυξη διαγωνισμού ΑΣΕΠ, ειδικά για τις παραπάνω θέσεις, με ισχυρή μοριοδότηση προϋπηρεσίας του προσωπικού, με συμβάσεις εργασίας ορισμένου χρόνου, ώστε να καλύψουν σε μόνιμη βάση τα κενά στην Ανεξάρτητη Αρχή Δημοσίων Εσόδων. Ποιες είναι οι απόψεις σας και οι προτάσεις σας επί του νομοσχεδίου, όσον αφορά τις παρατάσεις συμβάσεων εργασίας στην ΑΑΔΕ; Θα υποστηρίζατε μια μόνιμη λύση, όπως την προκήρυξη διαγωνισμού ΑΣΕΠ με ισχυρή μοριοδότηση της προϋπηρεσίας του προσωπικού με συμβάσεις εργασίας ορισμένου χρόνου, όπως προτείνει το κόμμα μας; Επίσης, θέτουμε υπόψη σας, με το προεδρικό διάταγμα υπ’ αριθμόν 164/2004 σχετικά με τις συμβάσεις ορισμένου χρόνου στο δημόσιο τομέα, τίθενται απαγορεύσεις, όπως ότι δεν επιτρέπεται ο συνολικός χρόνος τους να ξεπεράσει τους 24 μήνες. Έχετε κάποια διαβεβαίωση από τις αρμόδιες υπηρεσίες, ότι δεν θα υπάρξει οποιοδήποτε κώλυμα;

Τέλος, για τον Πρόεδρο της Πανελλήνιας Ένωσης Ιδιωτικών ΚΤΕΟ «Ο Άγιος Χριστόφορος». Με το παρόν νομοσχέδιο θα διενεργούνται από τη Γενική Γραμματεία Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης έλεγχοι, με ηλεκτρονική διασταύρωση δεδομένων, προκειμένου να εντοπιστούν τα οχήματα που δεν έχουν περάσει από τεχνικό έλεγχο. Σε περίπου 2,9 εκατομμύρια υπολογίζονται τα οχήματα που κυκλοφορούν στους ελληνικούς δρόμους χωρίς να έχουν περάσει από έλεγχο ΚΤΕΟ. Στη χώρα μας το ποσοστό των απορρίψεων στα ΚΤΕΟ κινείται στο 4,5%, ενώ ο ευρωπαϊκός μέσος όρος είναι 15% και στη Γερμανία που διαθέτει νεότερο στόλο οχημάτων, φτάνει έως και 35%. Με την ψήφιση του νόμου, μπορούν τα ΚΤΕΟ να ελέγξουν 2,9 εκατομμύρια οχήματα σε σύντομο χρονικό διάστημα; Και πώς εξηγείτε το τόσο μικρό ποσοστό απορρίψεων στα ελληνικά ΚΤΕΟ, σε σύγκριση με το μέσο όρο της Ευρωπαϊκής Ένωσης;

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Κι εμείς σας ευχαριστούμε κύριε συνάδελφε.

Το λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ κύριε Πρόεδρε. Κύριε Υπουργέ, καλώς ήρθατε στη νέα θέση.

Θέλω να κάνω μερικές ερωτήσεις. Η πρώτη αφορά στην Ένωση Ασφαλιστικών Εταιρειών, Ομοσπονδία Ασφαλιστικών Συλλόγων. Στην πρώτη έχω καλυφθεί από προηγούμενο συνάδελφο, σχετικά με το εύρος των ασφαλίστρων, αν υπάρχει κάποιος προϋπολογισμός που θα διαμορφωθούν, έστω ενδεικτικά. Η δεύτερη είναι, στις περιπτώσεις ασφαλιστικών εταιρειών, η οποία δεν προβλέπεται, βέβαια, στο νομοσχέδιο, αλλά είναι μια απορία που έχουμε πάντοτε, επειδή όλοι έχουμε πάθει και κάτι, ειδικά των εταιρειών οι οποίες ασφαλίζουν - και δεν ξέρω ποιο είναι το καθεστώς σήμερα - αυτοκίνητα δημόσιας χρήσης, συγκοινωνίες κ.λπ., οι οποίες, συνήθως, δεν είναι συνεπείς στις πραγματικές απαιτήσεις μετά από ένα ατύχημα και τι προβλέπεται γι’ αυτό το θέμα. Είναι πολύ σοβαρό θέμα και απασχολεί ένα μεγάλο μέρος της κοινωνίας και των πολιτών που παθαίνουν ατυχήματα από τέτοιες περιπτώσεις.

Η δεύτερη έχει να κάνει με τον εκπρόσωπο της Εθνικής Ομοσπονδίας Ατόμων με Αναπηρία και θέλουμε να ξέρουμε πώς βλέπουν τη νέα ρύθμιση για την ένταξη των ΑμεΑ στους ευάλωτους οφειλέτες, εδώ. Σίγουρα θα τη βλέπουν θετικά – αρνητικά, δεν νομίζω να υπάρχει - και τον τρόπο με τον οποίο γίνεται, αν έχουν να προτείνουν κάποια νομοτεχνική βελτίωση ως άμεσα ενδιαφερόμενοι. Να συμπληρώσω, επίσης και εγώ, σε προηγούμενο συνάδελφο που ρώτησε, αν θα υπάρχει ένα ποσοστό, που πάνω από αυτό θα βεβαιώνεται η ευαλωτότητα. Γιατί ξέρουμε πολλές φορές, ότι ακόμα και σε μεγάλα ποσοστά αναπηρίας, ακόμα και σε 87% και σε 90%, το κράτος τους δυσκολεύει σε πολλές περιπτώσεις, που θα έπρεπε κανονικά να απαλλάσσονται. Επίσης, ποιες θεωρούν ότι θα πρέπει να είναι οι προϋποθέσεις που θα αναγράφονται στην κοινή υπουργική απόφαση.

Επίσης, θέλω στον Σύνδεσμο Επιχειρήσεων και Βιομηχανιών, στην Επιτροπή Κεφαλαιαγοράς και στην ΑΑΔΕ να κάνω ένα κοινό ερώτημα. Πώς αναμένετε να επηρεάσει η ενσωμάτωση της Ευρωπαϊκής Οδηγίας την δραστηριότητά τους; Αν θα υπάρξει κάποιο κόστος από την ενσωμάτωση να βαρύνει τον προϋπολογισμό τους. Ειδικά στην περίπτωση αυτή πλέον με το blockchain και το άυλο χρήμα και όλο αυτό που θα υπεισέρθει πλέον με μια μορφή νόμιμη που μέχρι πρότινος την κυνηγούσαμε, εάν πιστεύουν ότι θα υπάρχει θέμα με το ξέπλυμα μαύρου χρήματος, όπως παγκόσμια έχει καταγγελθεί ότι γίνεται, ειδικά μέσα από bitcoins και από όλες αυτές τις μορφές και πώς θα αντιμετωπιστεί εδώ. Αν είμαστε έτοιμοι να το αντιμετωπίσουμε αυτό. Γιατί μην ξεχνάμε ότι είμαστε ένα σταυροδρόμι ξεπλύματος μαύρου χρήματος από πολλές χώρες της Ευρώπης, εμείς και η Κύπρος. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε Κόντη.

Κλείνουμε τον κύκλο των ερωτήσεων των Εισηγητών και των Ειδικών Αγορητών των Κ.Ο. με τον Ειδικό Αγορητή της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε.

Έχω να κάνω τρεις κατηγορίες ερωτημάτων. Την πρώτη θα ήθελα να την απευθύνω στον κ.Ζορμπά και στον κ. Κενανίδη, ο οποίος είναι ο Πρόεδρος του Διοικητικού Συμβουλίου της Ομοσπονδίας Φορτηγών Αυτοκινητιστών Ελλάδος και Διεθνών Μεταφορών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Να διευκρινίσω μόνο, κ. Καζαμία, ότι ο κ. Κενανίδης συμμετέχει, μας ακούει, αλλά δεν ήθελε να τοποθετηθεί. Ζήτησε να τοποθετηθεί αν χρειαστεί.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ. Το βλέπω και στο σημείωμα που έχω εδώ και εύχομαι να θεωρηθεί ότι η ερώτησή μου αυτή δημιουργεί τις προϋποθέσεις που πληρούν το «αν χρειαστεί».

Η πρώτη ερώτηση που έχω να υποβάλω και στους δύο αφορά την εισφορά του επικουρικού κεφαλαίου. Ρωτήθηκαν προηγουμένως κάποια πράγματα, τα οποία θα ήθελα να θέσω και εγώ - δεν θα τα επαναλάβω- σχετικά με το κατά πόσο είναι αρκετό το 6% των ασφαλίστρων που θα πρέπει να παραχωρούνται για τον σχηματισμό του επικουρικού κεφαλαίου. Σε σχέση με αυτό το ερώτημα, όμως, θα ήθελα να κάνω και τα εξής δύο επιπλέον ερωτήματα. Θεωρούν και ο κ. Ζορμπάς και ο κ. Κενανίδης την κατανομή 30% - 70% συμβολής στον σχηματισμό του επικουρικού κεφαλαίου ικανοποιητικό; 30% είναι η εισφορά που θα επιβαρύνει, σύμφωνα με το νομοσχέδιο, τον ασφαλισμένο, δηλαδή, τον οδηγό, τον πολίτη και το 70% θα επιβαρύνει τις ασφαλιστικές εταιρείες. Θεωρούν, από τη σκοπιά του καθενός, καλή αυτή την ισορροπία και αν όχι γιατί;

Η δεύτερη επιπρόσθετη ερώτηση όσον αφορά αυτό το θέμα αφορά τη μετακύλιση του κόστους. Υπάρχει, κατά τη γνώμη ιδίως του κ. Κενανίδη, κίνδυνος να υπάρξει μετακύλιση του κόστους από τις ασφαλιστικές εταιρείες στους ασφαλισμένους, δηλαδή, στους οδηγούς, ούτως ώστε με αύξηση του κόστους άλλων υπηρεσιών που παρέχουν οι ασφαλιστικές εταιρείες τελικά στην πραγματικότητα η επιβάρυνση του ασφαλισμένου στο σχηματισμό του επικουρικού κεφαλαίου να καταντήσει να είναι μεγαλύτερη του 30%; Ή είναι ασφαλής ο κ. Κενανίδης ότι κάτι τέτοιο δεν πρόκειται να συμβεί; Και από τον κ. Ζορμπά, στο βαθμό που μπορεί να μας διαφωτίσει για το θέμα αυτό, επίσης, του θέτω αυτό το ερώτημα.

Έρχομαι τώρα στη δεύτερη κατηγορία ερωτημάτων που αφορούν την κυρία Στάμου από την Επιτροπή Κεφαλαιαγοράς. Επίσης, τέθηκαν κάποια ορθά ερωτήματα κατά τη γνώμη μας προηγουμένως από άλλους βουλευτές. Αναμένω να ακούσω την απάντηση σε αυτά. Θα ήθελα να τα συμπληρώσω όμως με ένα επιπλέον ερώτημα στο ίδιο πνεύμα. Θα θέλαμε να ρωτήσουμε την κυρία Στάμου, κατά πόσο νομίζει ότι χρειάζεται περισσότερο προσωπικό στην Επιτροπή Κεφαλαιαγοράς, ούτως ώστε να μπορέσει να εποπτεύσει καταλλήλως την νέα τεχνολογία κατανεμημένου καθολικού που θα εισαχθεί και κατά πόσο χρειάζεται αυτό το επιπλέον προσωπικό, αν χρειάζεται, ή το υφιστάμενο προσωπικό να εκπαιδευτεί καταλλήλως για να μπορέσει να εποπτεύει αυτή τη νέα τεχνολογία; Ή θεωρεί ότι αυτό το προσωπικό υπάρχει ήδη;

Η τρίτη κατηγορία ερωτημάτων αφορά το τμήμα του νομοσχεδίου που αναφέρεται στα αδρανή οχήματα και απευθύνω τα ερωτήματα πάλι στον κύριο Ζορμπά, αλλά μαζί με τον κύριο Θαλάσση που είναι ο αντιπρόσωπος της Πανελλήνιας Ένωσης Ιδιωτικών ΚΤΕΟ και τα ερωτήματα μου όσον αφορά αυτό είναι δύο.

Το πρώτο είναι για την παράβαση των διατάξεων σχετικά με τα αδρανή οχήματα. Προβλέπεται κύρωση απόσυρσης του διπλώματος για τρία χρόνια, κατάσχεσης του αδρανούς οχήματος συν 10.000 ευρώ. Θεωρούνται αυτές οι κυρώσεις ικανοποιητικές ή μήπως θεωρούνται κάπως αυστηρές, δεδομένου του μεγέθους της παράβασης; Ή ενδεχομένως και ήπιες;

Το δεύτερο ερώτημα αφορά πάλι τα αδρανή οχήματα. Θα ήθελα να ρωτήσω κατά πόσο γνωρίζουν ή έναν αξιόπιστο υπολογισμό του αριθμού αυτών των αδρανών οχημάτων στην Ελλάδα αυτή τη στιγμή. Ακούσαμε από τον κύριο Υφυπουργό, αλλά νομίζω και από τον Εισηγητή της Πλειοψηφίας στην προηγούμενη συνεδρίαση ότι αυτά υπολογίζονται περίπου στις 300.000. Επιβεβαιώνουν αυτό το νούμερο ή τους φαίνεται υπερβολικό ή χαμηλό;

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Θαλάσσης.

**ΜΙΧΑΗΛ ΘΑΛΑΣΣΗΣ (Αντιπρόεδρος της Πανελλήνιας Ένωσης Ιδιωτικών ΚΤΕΟ «ο Άγιος Χριστόφορος»):** Ευχαριστώ, κ. Πρόεδρε. Θα απαντήσω στην πρώτη ερώτηση που έκανε ο κ. Παπαδόπουλος, σχετικά με το πώς μπορεί να γίνει διασταύρωση των στοιχείων για τα οχήματα που δεν πηγαίνουν σε τεχνικό έλεγχο. Επειδή η βάση δεδομένων του Υπουργείου Μεταφορών έχει όλα τα στοιχεία των αυτοκινήτων, αλλά παράλληλα έχει και όλα τα στοιχεία από τις επιχειρήσεις, τα ιδιωτικά ΚΤΕΟ, για τις διελεύσεις που γίνονται καθημερινά.

Οπότε, νομίζω ότι δεν θα υπάρξει δυσκολία να μπορέσουν να καταλάβουν πόσα αυτοκίνητα δεν εμφανίστηκαν βάσει χρονολογίας και της υποχρέωσης τους στο ΚΤΕΟ, διότι, υπάρχουν και αυτοκίνητα που πήγαν μία ή δυο φορές κάποτε και μετά δεν ξανά ήρθαν. Αυτά τα αυτοκίνητα είναι εύκολο να διασταυρωθούν, διότι, η βάση δεδομένων του Υπουργείου Μεταφορών βλέπει και τα αυτοκίνητα που έχουν ταξινομηθεί, αλλά βλέπει και τα αυτοκίνητα που περνάνε από τα ιδιωτικά ΚΤΕΟ.

Ο κ. Κουκουλόπουλος είπε γιατί πρέπει να μπουν τα ιδιωτικά ΚΤΕΟ στη διασταύρωση στοιχείων. Πρέπει, για το λόγο που είπαμε ότι φροντίζουμε για την οδική ασφάλεια πρώτα από όλα και από κει και ύστερα να προστατέψουμε την κοινωνία από τα αυτοκίνητα που μολύνουν την ατμόσφαιρα.

Νομίζω ότι σε αυτό το κομμάτι όταν μπορέσουμε να δούμε όλα τα αυτοκίνητα που κυκλοφορούν στους ελληνικούς δρόμους θα προστατέψουμε και οικονομικά τις ασφαλιστικές εταιρείες που έρχονται μετά από κάποιο τροχαίο ατύχημα και αναγκάζονται να πληρώσουν τις ζημιές που έχουν προκύψει.

Πιστεύω ότι και εκεί θα βελτιώσουμε τα οικονομικά των ασφαλιστικών εταιρειών και ίσως στη συζήτηση όπου ειπώθηκε, τα ασφάλιστρα που είναι να αυξηθούν να είναι κάπου λιγότερα, γιατί όντως περνούμε μια δυσκολία στο κόστος ζωής.

Για τον κύριο Βορύλλα, μπορούμε να περάσουμε τα αυτοκίνητα που υπολογίζουμε ότι δεν έχουν πάει στον τεχνικό έλεγχο βάσει προγράμματος. Είναι τόσες οι επιχειρήσεις πανελλαδικά που έχουν τη δυνατότητα να περάσουν τα αυτοκίνητα αυτά με έναν προγραμματισμό.

Στο ποσοστό που αναφέρθηκε όντως υπάρχει μία διαφορά ας το πούμε αισθητή σε σχέση με την Ε.Ε., αλλά θα σας πω κάτι το οποίο ισχύει εδώ και πολλά χρόνια στην Ε.Ε. θα σας πω για την κοντινότερη χώρα που έχουμε τη Βουλγαρία. Τα αυτοκίνητα που είναι πάνω από μια χρονολογία, που θεωρούνται πολύ παλιά, περνούν κάθε χρόνο στο ΚΤΕΟ και όχι κάθε δύο χρόνια, όπου στα δύο χρόνια μπορεί να συμβούν πάρα πολλά πράγματα. Αυτό είναι είτε γιατί έχουν περάσει πολλά χρόνια είτε γιατί έχουν κάνει πολλά χιλιόμετρα. Σε αυτή την περίπτωση είναι σε πολλές χώρες που ελέγχονται, οπότε αυτά που δεν έρχονται και γι’ αυτό και το ποσοστό έχει μια αισθητή διαφορά με την Ευρώπη είτε με τη Γερμανία που αναφέρθηκε που έχουν καινούργια αυτοκίνητα είναι ότι είναι αυτά που δεν έρχονται τα πολύ παλιά αυτοκίνητα, γιατί ο φόβος τους νομίζοντας ότι κάτι θα χρειαστεί, κάτι θα φτιάξουν και τα οικονομικά τους δεν μπορούν να ανταποκριθούν. Εμείς θεωρούμε με τη διασταύρωση και από τη μεριά μας θα βοηθήσουμε όσο μπορούμε να έχουμε ασφαλή αυτοκίνητα στους δρόμους και να μειώσουμε το κόστος που επιβαρύνονται είτε λέγεται ασφαλιστική εταιρεία είτε λέγεται οτιδήποτε άλλο ως φορέας που πρέπει και αναλαμβάνει την ευθύνη να πληρώσει μετά από ένα ατύχημα.

 Εμείς ξέρουμε ότι τα αυτοκίνητα που δεν περνούν τεχνικό έλεγχο είναι πάρα πολλά, ξεπερνούν το εκατομμύριο. Θα πρέπει με κάποιο τρόπο να έρθουν, να ενοχληθούν και να περάσουν τεχνικό έλεγχο. Για να μην φανεί ότι ζητάμε να πάνε δύο φορές το χρόνο θα πληρώνουν δύο φορές το τίμημα, θα είναι μοιρασμένο ανά χρόνο. Το κάνουμε για να προστατέψουμε την κοινωνία από τα ανασφάλιστα και από τα αυτοκίνητα που είναι ακατάλληλα για τους δρόμους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαδόπουλος.

**ΜΙΧΑΗΛ ΠΑΠΑΔΟΠΟΥΛΟΣ (Εισηγητής της Πλειοψηφίας):** Μία παρέμβαση μόνο να κάνω. Η ερώτηση που έκανα την έκανα μόνο και μόνο για να ακούσω τις τελευταίες φράσεις. Εννοώ ότι στα ΚΤΕΟ έχουν τη δυνατότητα με τα μητρώα που έχουν να βοηθήσουν το έργο του Υπουργείου Μεταφορών. Γιατί υπάρχουν αυτοκίνητα, τα οποία περνάνε μία φορά και όπως ειπώθηκε δεν ξαναπερνάνε ποτέ. Άρα, είναι χρήσιμη η συνεισφορά των ΚΤΕΟ και στο έργο στο να δούμε ποια αυτοκίνητα δεν έχουν περάσει και χαίρομαι που ο Πρόεδρος των ΚΤΕΟ το απάντησε αυτό και είπε ότι είναι στη διάθεσή μας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ζορμπάς.

**ΔΗΜΗΤΡΙΟΣ ΖΟΡΜΠΑΣ (Μέλος Διοικητικού Συμβουλίου και Πρόεδρος της Επιτροπής Αυτοκινήτων Ένωσης Ασφαλιστικών Εταιρειών Ελλάδος (ΕΑΕΕ)):** Από τον … ανασφαλίστων έχουμε … οδηγίες συζητήσεις και …… παρακολουθεί ασφαλισμένα οχήματα ….. Μέσω αυτού του κέντρου δεχόμαστε ετησίως 10 εκατομμύρια αιτήματα που γίνονται από όλες τις υπηρεσίες. Από αυτά τα 10 εκατομμύρια αιτήματα το 8% βρίσκεται ότι είναι ανασφάλιστα. Συνεπώς, όταν θα μιλάμε για αυτό το 8% στα συνολικά οχήματα, που είναι 7 εκατομμύρια, υπολογίζουμε τα ανασφάλιστα οχήματα 560.000.

 Σε σχέση με τα πατίνια σε αυτό το νομοσχέδιο επιλύεται και υποχρεώνονται τα πατίνια, τα οποία πιάνουν ταχύτητα πάνω από 14 χιλιόμετρα ή βάρος πάνω 25 κιλά υποχρεωτική ασφάλιση. Για τα υπόλοιπα που είναι κάτω από αυτά τα όρια βρίσκεται υπό συζήτηση το θέμα.

Τρίτον, σε σχέση με τα αυτοκίνητα του δημοσίου εξαιρούνται της ασφάλισης της υποχρεωτικής και όποιος έχει …. αποζημίωση λόγω ατυχήματος με αυτά τα οχήματα πρέπει να στραφεί κατά του δημοσίου.

Τέλος, σε σχέση με την αναλογία εισφοράς 30 - 70 που πληρώνουν οι ασφαλισμένοι και οι εταιρείες για το επικουρικό κεφάλαιο, αυτή παραμένει. Δεν βλέπω το λόγο αυτή τη στιγμή να αλλαχθεί. Τέλος για τον προσδιορισμό των ασφαλίσεων του κυρίαρχου στοιχείου αποτελούν οι αποζημιώσεις που καταβάλλονται και οι οποίες αποζημιώσεις έχουν να κάνουν και με τη συχνότητα των ατυχημάτων και με τη σφοδρότητα των ατυχημάτων.

Δυστυχώς παρατηρείται το τελευταίο διάστημα αύξηση ……………. Δεν μπορώ να προσδιορίσω……………………………….

**ΓΕΩΡΓΙΟΣ ΒΑΛΑΗΣ(Γενικός Διευθυντής Επικουρικού Κεφαλαίου της Ένωσης Ασφαλιστικών Εταιρειών Ελλάδος (ΕΑΕΕ))**: Όσον αφορά την εφαρμογή της Οδηγίας δεν θα προσθέσει στον καταναλωτή ούτε ένα ευρώ παραπάνω. Ο νόμος περιορίζει το ποσοστό στο 6%, που είναι το υπάρχον σήμερα και απλά διευκρινίζει ότι η αγορά μεταξύ εταιρειών με έδρα την Ελλάδα και μια άλλη χώρα θα είναι 1,5%.

Ο νόμος αυτός διευκολύνει τη διακρατική μεταφορά ατόμων και εμπορευμάτων και προστατεύει τα θύματα, γιατί μέχρι τώρα μια εταιρεία με έδρα εντός της Ευρωπαϊκής Ένωσης θα μπορούν ερχόμενοι στην Ελλάδα ………………………………………………………………….. χωρίς απαραίτητα …………………………… στη χώρα ……………………………………….

Αυτό πλέον με την προϋπόθεση ότι η αναδρομικότητα……………………………………………. το πρόβλημα εξαφανίζεται, διότι είναι υποχρεωτική η συμφωνία μεταξύ των επικουρικών……………….το 2023…………..να εισπράξουν.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Φάκος.

**ΓΕΩΡΓΙΟΣ ΦΑΚΟΣ(Γενικός Διευθυντής Φορολογίας της Ανεξάρτητης Αρχής Δημοσίων Εσόδων (ΑΑΔΕ))**: Σχετικά με το άρθρο 61, έχω να πω ότι η ΑΑΔΕ στελεχώνεται παγίως μέσω διαδικασιών προσλήψεων προσωπικού που γίνονται μέσω ΑΣΕΠ ή μέσω των διατάξεων περί κινητικότητας του προσωπικού, που διενεργείται μεταξύ των φορέων του δημοσίου. Όσον αφορά την φορολογική διοίκηση, αυτό που έχω να πω είναι ότι οτιδήποτε είναι ρυθμισμένο μας δίνει τη δυνατότητα να μπορούμε να το ελέγξουμε καλύτερα και πιο αποτελεσματικά.

Στη συνέχεια με βάση την διαμόρφωση των διατάξεων και την ανάπτυξη των σχετικών συστημάτων, αναλόγως θα υπάρξει συνεργασία με τους αρμόδιους φορείς για ανταλλαγή πληροφοριών και για τη δημιουργία δεδομένων, τα οποία θα μπορέσουν να μας βοηθήσουν να εντοπίσουμε φορολογητέα ύλη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ))**: Η κοινή συνισταμένη όλων των ερωτήσεων είναι ο προσδιορισμός των κριτηρίων, έτσι ώστε να είναι εφαρμόσιμη η συγκεκριμένη νομοθετική ρύθμιση.

Εμείς, ούτως ή άλλως, ως Εθνική Συνομοσπονδία Ατόμων με Αναπηρία (ΕΣΑμεΑ), πάντα έχουμε τεκμηριωμένη άποψη, η οποία προκύπτει, βέβαια, έπειτα από διαβούλευση με τους φορείς - μέλη μας, διότι εκπροσωπούμε άτομα με χρόνιες παθήσεις, οικογένειες ατόμων με αναπηρία.

Συνεπώς, γι’ αυτό και ζητήσαμε συνάντηση με το Υπουργείο Οικονομικών, για να προσδιοριστούν όλα αυτά τα κριτήρια, έτσι ώστε να είναι όσο πιο διευρυμένα είναι δυνατόν, για να συμπεριλάβουν περισσότερους συμπολίτες ατόμων με αναπηρία. Λαμβάνοντας υπ’ όψιν, ότι έχει εκτοξευθεί κατακόρυφα το κόστος διαβίωσης και με γεωμετρική πρόοδο, αν συναθροίσουμε το κόστος εξυπηρέτησης της αναπηρίας.

Συνεπώς, γι’ αυτό ζητήσαμε τη συνάντηση, ούτως ή άλλως, έχουμε επεξεργαστεί και επεξεργαζόμαστε την πρότασή μας προς το Υπουργείο Οικονομικών.

Βασική παράμετρος είναι η όσο μεγαλύτερη διεύρυνση των προαναφερόμενων κριτηρίων, για να συμπεριλάβουν όσους περισσότερους συμπολίτες με αναπηρία είναι δυνατόν.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Γενικέ Γραμματέα.

Το λόγο έχει η κυρία Στάμου.

**ΑΝΑΣΤΑΣΙΑ ΣΤΑΜΟΥ (Β΄ Αντιπρόεδρος της Επιτροπής Κεφαλαιαγοράς):** Θα ξεκινήσω κάνοντας πάλι μία γενική τοποθέτηση και απαντώντας έτσι και στην πρώτη ερώτηση που δέχθηκα.

Το συγκεκριμένο σχέδιο νόμου δεν ενσωματώνει Οδηγία, αλλά πρόκειται για διατάξεις, για τη λήψη μέτρων σε εφαρμογή Κανονισμού. Αυτό σημαίνει, λοιπόν, ότι ο βασικός κορμός της νομοθεσίας είναι αυτός που ορίζεται στον Κανονισμό «DLT» και η εθνική νομοθεσία, εν προκειμένω, με το νομοσχέδιο αυτό, έρχεται να συμπληρώσει την εθνική νομοθεσία στις διατάξεις εκείνες που απαιτούνται, προκειμένου να εφαρμοστεί ο Κανονισμός. Ποιες είναι αυτές οι διατάξεις; Είναι οι διατάξεις που αφορούν την κατά κύριο λόγο τον ορισμό των χρηματοπιστωτικών μέσων, ο οποίος διευρύνεται, προκειμένου να συμπεριλάβει και τα χρηματοπιστωτικά μέσα που εκδίδονται, καταχωρούνται, μεταβιβάζονται μέσω της τεχνολογίας «DLT». Σε αυτή τη βάση απαντώνται τα περισσότερα ερωτήματα, που έχω δεχθεί.

Σε σχέση, ας πούμε, με τα κρυπτονομίσματα και κρυπτοστοιχεία, που άκουσα. Ο συγκεκριμένος Κανονισμός, το συγκεκριμένο σχέδιο νόμου, δεν αφορά τα κρυπτοστοιχεία, τα οποία δεν είναι χρηματοπιστωτικά μέσα και είναι αυτά που όλοι μας γνωρίζουμε και με τα οποία ασχολούμαστε. Αφορά κρυπτοστοιχεία, τα οποία χαρακτηρίζονται ως χρηματοπιστωτικά μέσα. Τα λοιπά, που δεν είναι χρηματοπιστωτικά μέσα, ρυθμίζονται από άλλη νομοθεσία που είναι η «MiCA», η οποία θα ενσωματωθεί άμεσα και στην εθνική νομοθεσία.

Άρα, όταν μιλάμε για κρυπτονομίσματα ή κρυπτοστοιχεία γενικότερα σε αυτό το θεσμικό πλαίσιο, το «DLT», μιλάμε μόνο για αυτά, τα οποία ταυτίζονται με τα χρηματοπιστωτικά μέσα. Δηλαδή, σαν να μιλάγαμε για μετοχές, σαν να μιλάγαμε για ομόλογα, σαν να μιλάγαμε για αμοιβαία κεφάλαια, έχουν αυτά τα χαρακτηριστικά. Οπότε και όλη τους η ρύθμιση και των κρυπτοστοιχείων γίνεται με βάση την τομεακή νομοθεσία και την εθνική νομοθεσία που αφορά τα χρηματοπιστωτικά μέσα.

Επειδή, λοιπόν, ο Κανονισμός αυτός, ρυθμίζει τα χρηματοπιστωτικά μέσα, αλλά αλλάζει μόνο η τεχνολογία βάσει των οποίων εκδίδονται, μεταβιβάζονται, καταχωρούνται και διακανονίζονται γι’ αυτό και έχουν εφαρμογή, όπως και στην πρώτη μου τοποθέτηση είπα, όλες οι διατάξεις της τομεακής νομοθεσίας. Δηλαδή, όλες οι διατάξεις που αφορούν την αδειοδότηση των φορέων που μπορούν να παρέχουν υπηρεσίες επί των μέσων αυτών και την αδειοδότηση των διαχειριστών πολυμερών μηχανισμών διαπραγμάτευσης, αλλά και αποθετηρίου στους όποιους μηχανισμούς και αποθετήρια γίνεται η διαπραγμάτευση, η εκκαθάριση και ο διακανονισμός. Το βασικό πλαίσιο, δηλαδή, παραμένει το ίδιο. Οτιδήποτε ξέραμε μέχρι σήμερα για την ίδια τη λειτουργία των πολυμερών μηχανισμών διαπραγμάτευσης για χρηματοπιστωτικά μέσα οι ίδιες αρχές εφαρμόζονται και στον Κανονισμό «DLT».

Η τεχνολογία είναι αυτή που κάνει τη διαφορά. Και γι’ αυτό και το καθεστώς ονομάζεται «πιλοτικό», προκειμένου να δούμε πια πώς θα εφαρμοστεί αυτή η τεχνολογία στον τομέα των νέων χρηματοδοτικών μέσων. Και αν χρειαστεί, μετά το πιλοτικό στάδιο, να γίνουν άλλες μεταρρυθμίσεις.

Σε σχέση με τα ερωτήματα για την κατάσχεση ή τον εγγεγραμμένου διαμεσολαβητή, που ετέθησαν, οι διατάξεις των άρθρων 41 και 44 και γενικά όλο το σκεπτικό του σχεδίου νόμου κάνει αυτό ακριβώς που είπα προηγουμένως. Δηλαδή, προσαρμόζει την εθνική νομοθεσία, προκειμένου να εφαρμοστεί ο Κανονισμός. Οι προσαρμογές αυτές γίνονται κυρίως σε επίπεδο εταιρικού νόμου. Δηλαδή, τροποποιούνται διατάξεις του ν.4548, προκειμένου να συμπεριλάβουν την έννοια της μετοχής ή του ομολόγου, όταν πρόκειται για το ν. 4548,το οποίο εκδίδεται άυλο αλλά μέσω της τεχνολογίας DLT.

Άρα, αυτές οι διατάξεις που συμπληρώνουν το ν.4548, είναι και αυτές δυνάμει των οποίων θα γίνονται όλα –και οι κατασχέσεις και οι μεταβιβάσεις- δηλαδή, όλη λειτουργία αυτών των χρηματοπιστωτικών μέσων θα γίνεται με βάση τον εταιρικό νόμο, όπως γίνεται και σήμερα, σε κάθε περίπτωση.

Αντίστοιχα, τροποποιείται και ο ν.4569 που αφορά στη λειτουργία του αποθετηρίου. Και γι’ αυτό υπάρχει η αλλαγή και ειδικά η αναφορά στον εγγεγραμμένο διαμεσολαβητή γίνεται για λόγους προσαρμογής του ν.4569, στον οποίο υπάρχει αυτός ο ορισμός.

Όσον αφορά τη διαφάνεια. Επαναλαμβάνω και πάλι ότι, επειδή εφαρμόζονται οι βασικές αρχές αδειοδότησης, λειτουργίας και εποπτείας της τομεακής νομοθεσίας -και της αντίστοιχης εθνικής που την έχει ενσωματώσει- όχι μόνο δεν τίθεται ζήτημα διαφάνειας, όχι μόνο δεν τίθεται ζήτημα ξεπλύματος χρήματος, όπως αναφέρθηκε πολλές φορές, αλλά αντίθετα είναι αυτή η τεχνολογία που διασφαλίζει, σε μεγάλο βαθμό, και τη διαφάνεια και την απουσία συμπεριφορών και πρακτικών που δεν είναι νόμιμες. Γι’ αυτό, ένας από τους βασικούς λόγους χρήσης αυτής της τεχνολογίας είναι διότι διασφαλίζει ταχύτητα, διαφάνεια και εγκυρότητα στις συναλλαγές.

Όσον αφορά την ετοιμότητα της Επιτροπής Κεφαλαιαγοράς, σε ερώτηση της κυρίας Αχτσιόγλου. Ναι, είμαστε πάντα σε ετοιμότητα ως Επιτροπή Κεφαλαιαγοράς. Υπερβάλλουμε εαυτούς για να βρισκόμαστε σε ετοιμότητα, παρότι δεν έχουμε όλους τους πόρους που θα χρειαζόμασταν.

Και να απαντήσω και στην τελευταία ερώτηση. Το προσωπικό μας είναι ικανότατο. Βεβαίως, δεν επαρκεί και αυτό είναι ένα πάγιο αίτημά μας, για να ανταποκριθούμε σε όλες τις αρμοδιότητες, σε όλο το φάσμα των αρμοδιοτήτων που αναλαμβάνουμε συνεχώς. Διότι, η νομοθεσία DLT είναι ένα μικρό κομμάτι από το χαοτικό σύνολο της νομοθεσίας που ενσωματώνεται συνεχώς και η οποία απαιτεί εποπτεία και από την Επιτροπή Κεφαλαιαγοράς.

Σε όλες, λοιπόν, τις αρμοδιότητες, τις οποίες αναλαμβάνουμε, κατορθώνουμε, με τους με τους πόρους που έχουμε, να ανταποκρινόμαστε με τον καλύτερο τρόπο. Βεβαίως, και χρειαζόμαστε επιπλέον προσωπικό. Είναι πάγιο το αίτημα μας, επαναλαμβάνω. Και, κυρίως, ειδικά για τέτοιες νομοθεσίες, χρειαζόμαστε και απαιτούμε εξειδικευμένο προσωπικό.

Διευκρινίσεις για την κατανομή αρμοδιοτήτων. Δεν αμφισβητείται η κατανομή αρμοδιοτήτων. Είναι αυτή που προκύπτει από τις Οδηγίες, είναι οι νόμοι 4514 και 4569 του 2018, που έχουμε ενσωματώσει στο αντίστοιχο πλαίσιο. Η κατανομή αρμοδιοτήτων είναι δεδομένη. Και είναι δεδομένη, επειδή ακριβώς εφαρμόζεται η βασική κεντρική νομοθεσία, η οποία έχει συγκεκριμένες αρχές αδειοδότησης και εποπτείας.

Επειδή εφαρμόζονται αυτές οι βασικές αρχές του κεντρικού θεσμικού πλαισίου, γι’ αυτό ακριβώς και η κατανομή ακολουθεί αυτές τις βασικές αρχές πλαισίου. Και γι’ αυτό λέμε ότι η Επιτροπή Κεφαλαιαγοράς θα ασκεί τις αρμοδιότητες που της αναλογούν, με βάση την εθνική νομοθεσία. Είναι συγκεκριμένο το άρθρο 67 του ν.4514. Αντίστοιχα, με βάση το ίδιο άρθρο, η Τράπεζα της Ελλάδος ασκεί τις αρμοδιότητες, που της αναλογούν, όταν πρόκειται για αδειοδότηση ή για εποπτεία πιστωτικών ιδρυμάτων.

Αυτό που είπαμε είναι ότι η διατύπωση του συγκεκριμένου εδαφίου στο σχέδιο νόμου φαίνεται να περιορίζει αυτή την αρμοδιότητα στην Επιτροπή Κεφαλαιαγοράς και γι’ αυτό έχουμε ζητήσει μια νομοτεχνική βελτίωση του εδαφίου, προκειμένου να μην υπάρχει αμφιβολία ως προς την κατανομή.

Επίσης, σε σχέση με τις λοιπές διατάξεις, υπήρχε και αυτό το ερώτημα, να θυμίσω ότι το σχέδιο νόμου έχει προκύψει και από νομοπαρασκευαστική επιτροπή. Οι διατάξεις, λοιπόν, είναι σε συνάφεια με τις διατάξεις που είχε προτείνει η νομοπαρασκευαστική αυτή επιτροπή.

Σε σχέση με τα κρυπτοστοιχεία και τη φορολόγηση, που ακούστηκε, είναι δύο τα θέματα. Το πρώτο είναι ότι, επαναλαμβάνω, δεν πρόκειται για τα μη ρυθμιζόμενα κρυπτοστοιχεία αλλά πρόκειται γι’ αυτά που αποτελούν χρηματοπιστωτικά μέσα, σύμφωνα με το νέο ορισμό. Άρα, ότι ισχύει για τα χρηματοπιστωτικά μέσα γενικώς θα ισχύει και για αυτά.

Δεύτερον, υπάρχει και νομοθεσία σε ενωσιακό επίπεδο, ο Κανονισμός για το travel of funds, για παράδειγμα ή η Οδηγία για το administrative cooperation, αλλά υπάρχει και νομοπαρασκευαστική ειδικά για τη φορολόγηση των κρυπτοστοιχείων. Άρα, είναι ζητήματα, τα οποία όπου πρέπει να ρυθμιστούν θα ρυθμιστούν άμεσα και στην ενωσιακή και στην εθνική νομοθεσία.

 Η ανάγκη συνεργασίας. Βεβαίως, και υπάρχει ανάγκη συνεργασίας με άλλες αρχές και με την ΑΑΔΕ και με την Τράπεζα της Ελλάδος και με το Υπουργείο Ψηφιακής Διακυβέρνησης και με οποιαδήποτε άλλη αρχή απαιτείται, προκειμένου να ασκηθεί εποπτεία με τον καλύτερο τρόπο. Αυτό, άλλωστε, προβλέπεται και στο σχέδιο νόμου, στο άρθρο 32.

Σχετικά με το ξέπλυμα, γιατί ακούστηκε ότι η Ελλάδα είναι σταυροδρόμι ξεπλύματος. Δε μπορώ να την αποδεχτώ αυτή τη δήλωση. Αυτό που έχω να πω σίγουρα, από την πλευρά της Επιτροπής Κεφαλαιαγοράς και ιδίως σε σχέση με τα κρυπτονομίσματα, εν προκειμένω, είναι ότι έχουμε οριστεί αρμόδια αρχή, με βάση το νόμο του ξεπλύματος, για την εποπτεία του ξεπλύματος σε σχέση με τα κρυπτονομίσματα και ασκούμε την εποπτεία αυτή ήδη.

 Η νομοθεσία αυτή τη στιγμή σε σχέση με τα κρυπτονομίσματα είναι νομοθεσία ξεπλύματος. Αυτό κάνουν οι επόπτες σε όλη την Ευρώπη, μέχρι τώρα. Όταν ενσωματωθεί η σχετική οδηγία για τα κρυπτονομίσματα, θα αλλάξει και αυτό το πλαίσιο. Σίγουρα, όμως, ασκείται εποπτεία σε σχέση με το ξέπλυμα. Αυτή είναι η βασική εποπτεία που ασκούμε, ως Επιτροπή Κεφαλαιαγοράς.

Σχετικά με το κόστος, το κόστος, κατά βάση, αφορά τους φορείς, οι οποίοι θα θελήσουν να δραστηριοποιηθούν στις υποδομές DLT. Δε γνωρίζω πόσο μπορεί είναι το κόστος αυτό. Σίγουρα, όμως, θα χρειαστούν πόροι της Επιτροπής Κεφαλαιαγοράς για την εποπτεία αυτή και θα πρέπει να συμπληρωθεί η σχετική υπουργική απόφαση που αφορά την Επιτροπή Κεφαλαιαγοράς. Προκειμένου να ασκήσουμε την εποπτεία, προφανώς και θα χρειαστούμε πόρους, επιπλέον πόρους, γιατί είναι μια νέα αρμοδιότητα.

Στο πλαίσιο αυτό, το κόστος είναι κόστος εποπτείας δικής μας πια και όχι κόστους της αγοράς, γιατί εμείς δε μετακυλούμε κόστος αλλού.

 Αυτά. Αν υπάρχει κάτι που δεν απάντησα, ευχαρίστως, να το κάνω.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Δήμας, έχει το λόγο.

**ΧΡΙΣΤΟΣ ΔΗΜΑΣ ( Υφυπουργός Εθνικής Οικονομίας και Οικονομικών):** Ευχαριστώ πολύ κύριε Πρόεδρε. Θα είμαι εξαιρετικά σύντομος, άλλωστε θα μπορέσουμε να μιλήσουμε και στην 3η συνεδρίαση σε λίγη ώρα.

 Εγώ αυτό που θέλω να πω από την πλευρά μου είναι αρχικά να ευχαριστήσω όλους τους Φορείς που συμμετείχαν στη δημόσια διαβούλευση, αλλά και τους συναδέλφους στο Εθνικό Κοινοβούλιο για τις ερωτήσεις και τα σχόλιά τους. Από την πλευρά του Υπουργείου, θα τα εξετάσουμε όλα με κάποιους από τους Φορείς, θα ξαναέρθουμε σε επικοινωνία για να δούμε πώς μπορούμε να εντάξουμε και ποιες από τις νομοτεχνικές βελτιώσεις. Αυτό, ήθελα να πω και αναμένουμε και τα γραπτά υπομνήματα.

 Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κύριε Υφυπουργέ.

 Με την τοποθέτηση του Υφυπουργού, ολοκληρώσαμε τη 2η συνεδρίαση.

 Η επόμενη συνεδρίαση εδώ στην ίδια αίθουσα «223» στην 15.00΄ για την συζήτηση επί των άρθρων.

Στο σημείο αυτό γίνεται η γ΄ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Στολτίδης Λεωνίδας, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

Τέλος και περί ώρα 13.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**